K-KOMM keluar arahan sekatan laman web jual data

Menteri Komunikasi dan Multimedia Tan Sri Annuar Musa berkata tindakan untuk menurunkan laman web tersebut telah dilakukan kira-kira pukul 6.30 petang, hari sama selepas isu penjualan data dari laman web tersebut mula didedahkan menerusi laman Twitter pada pagi Ahad lepas.

“Semakan dan siasatan segera telah dilakukan oleh K-KOMM melalui Jabatan Perlindungan Data Peribadi (JPDP), Suruhanjaya Komunikasi dan Multimedia Malaysia (MCMC) dan CyberSecurity Malaysia (CSM) mengenai kandungan dan latar belakang laman web yang berkaitan, pada hari yang sama.

“Pada waktu sama, siasatan lanjut yang lebih mendalam sedang dijalankan secara bersepadu oleh Agensi Keselamatan Siber Negara (NACSA), JPDP, CSM, MCMC, Polis Diraja Malaysia dan Bank Negara Malaysia,” katanya dalam kenyataan hari ini.

Annuar berkata K-KOMM melalui JPDP dengan kerjasama MCMC dan CSM akan terus memantau dan mengawal selia pemprosesan data peribadi dalam transaksi komersial agar sentiasa menepati prinsip-prinsip di bawah Akta Perlindungan Data Peribadi 2010 (Akta 709).

“Keselamatan data peribadi milik kerajaan Persekutuan dan kerajaan negeri pula akan sentiasa dipastikan keselamatannya oleh agensi kerajaan yang berkaitan dan NACSA.

“Kerajaan Persekutuan dan kerajaan negeri juga dinasihatkan untuk mengaplikasikan tujuh Prinsip Perlindungan Data Peribadi di bawah Akta 709 sebagai garis panduan atau amalan terbaik supaya keselamatan data peribadi rakyat sentiasa terjaga,” katanya.

Annuar berkata di bawah Seksyen 130 Akta 709, kesalahan berhubung penjualan data peribadi boleh didenda tidak melebihi RM500,000 atau penjara tidak melebihi tiga tahun atau kedua-duanya sekali.

“Kerjasama daripada semua pihak amat penting dalam usaha membendung kes kebocoran, penyalahgunaan atau penjualan data peribadi oleh pihak yang tidak bertanggungjawab,” katanya. – BERNAMA


Pengasas Sugarbook mengaku tidak bersalah, siar hantaran kegentaran awam

SHAH ALAM 24 Feb. – Pengasas aplikasi Sugarbook didakwa di Mahkamah Majistret hari ini, atas pertuduhan menyiarkan hantaran menyebabkan ketakutan dan kegentaran orang awam, 10 Februari lalu.

Mengikut kertas pertuduhan, tertuduh yang masih bujang didakwa melakukan kesalahan tersebut 10 Februari lalu, kira-kira 10 pagi dengan menggunakan sebuah laman web bagi menyiarkan satu hantaran bertajuk ‘Top 10 sugar baby universiti in Malaysia’.

Tertuduh seorang usahawan teknologi maklumat didakwa dengan niat menyebabkan suatu ketakutan atau kegentaran kepada orang awam, bahawa mana-mana orang akan terdorong untuk melakukan satu kesalahan yang bertentangan dengan ketenteraman awam, melalui hantaran tersebut.

Chan didakwa mengikut Seksyen 505(b) Kanun Keseksaan dan boleh dihukum di bawah peruntukan yang sama iaitu penjara sehingga dua tahun atau denda atau kedua-duanya sekali, jika sabit kesalahan.

Mahkamah menetapkan ikat jamin RM10,000 dengan seorang penjamin warga tempatan, dan passport tertuduh diserahkan manakala sebutan semula kes 26 Mac depan.

Pada 18 Feb lalu, Mahkamah Tinggi Shah Alam menolak permohonan pihak polis untuk menahan reman tertuduh bagi membantu siasatan atas dakwaan laman berkenaan digunakan sebagai platform mencari perempuan simpanan.

Media turut melaporkan usahawan tempatan berasal dari Minden, Gelugor, Pulau Pinang itu, ditahan pada 4.30 petang di sebuah kondominium di Kuala Lumpur, 17 Februari lalu.


Vaksinasi kanak-kanak hanya 30 peratus, masa ‘tunggu dan lihat’ sudah tamat

KUALA LUMPUR, 9 Mac – Hanya satu juta kanak-kanak berumur lima hingga 11 tahun telah divaksin daripada 1.63 juta janji temu Program Imunisasi COVID-19 Kebangsaan Kanak-Kanak (PICKids) yang dihantar setakat 3 Feb lepas, demikian menurut Menteri Kesihatan Khairy Jamaluddin.

“Vaksinasi COVID-19 bagi kanak-kanak lima hingga 11 tahun baru mencecah 30 peratus, dengan keadaan kes yang meningkat dalam kalangan kanak-kanak, kita melihat kemasukan ke hospital meningkat, di samping kita melihat kes kemasukan ke Unit Rawatan Rapi Pediatrik (PICU) meningkat.

“Ibu bapa masih lagi tidak buat pilihan untuk memberi perlindungan kepada anak-anak mereka melalui vaksinasi kanak-kanak (PICKids). Saya rasa masa untuk tunggu dan lihat dah tamat…kita melihat vaksinasi ini selamat dan memberi perlindungan daripada gejala yang paling serius,” katanya dalam sidang media di Bangunan Parlimen hari ini.

Beliau berkata kanak-kanak lebih berisiko tinggi untuk dijangkiti varian Omicron berbanding varian sebelum ini, memandangkan kumpulan itu amat terdedah dan belum mendapat perlindungan sewajarnya, berbanding kumpulan dewasa yang telah divaksin.

Beliau berkata lebih berisiko adalah kanak-kanak yang mempunyai komorbid atau tergolong dalam kumpulan kanak-kanak berisiko tinggi (‘immunocompromised’) seperti mempunyai penyakit paru-paru kronik, penyakit jantung, lemah sistem imun badan, kanser, asma dan obesiti.

“Varian Omicron juga akan menyebabkan keadaan penyakit sedia ada menjadi lebih teruk. Sebagai contoh, pesakit mempunyai asma akan mengalami semput yang teruk walaupun kategori jangkitan COVID-19 adalah rendah,” katanya.

Khairy berkata jumlah keseluruhan kanak-kanak berumur di bawah 11 tahun yang dijangkiti COVID-19 menunjukkan peningkatan iaitu 7,730 pada 2020 kepada 379,245 pada 2021.

Beliau berkata jumlah keseluruhan pesakit kanak-kanak di bawah 12 tahun yang dijangkiti COVID-19 tahun ini bagi tempoh Januari hingga pertengahan Mac adalah seramai 119,719 orang.

Mengenai kadar kemasukan kanak-kanak ke wad PICU, beliau berkata ia meningkat sebanyak 94 peratus untuk semua kategori tiga hingga lima dengan peningkatan ketara kategori empat adalah sebanyak 200 peratus dan kategori lima, 125 peratus.

Mengenai ‘Multi System Inflammatory Syndrome in Children’ (MIS-C), Khairy berkata bagi tempoh Jun 2020 hingga Disember 2021, seramai 174 kanak-kanak bawah 18 tahun telah mengalami MIS-C akibat jangkitan COVID-19.

MIS-C adalah keadaan kritikal yang boleh berlaku dalam kalangan kanak-kanak akibat jangkitan COVID-19 dan mengalami keradangan pada organ dalaman terutamanya jantung, paru-paru dan otak.

Sementara itu, ditanya mengenai perkembangan siasatan kes ke atas punca kematian remaja lelaki N. Revnesh Kumar, Khairy berkata kajian kes panel pakar forensik telah dijalankan semalam (8 Mac) di Jabatan Perubatan Forensik Hospital Serdang.

Panel yang terdiri daripada pakar forensik termasuk Ketua Perkhidmatan Forensik Datuk Dr Zahari Noor dan Pakar Perunding Forensik dan Ketua Jabatan Perubatan Forensik Hospital Sultanah Bahiyah Dr Mohd Suhani Mohd Nor itu telah mengkaji dan mengkaji semula kes disediakan Pakar Perubatan Forensik Hospital Serdang Dr Emizam Mohamadon.

Pada 26 Feb lepas, portal media melaporkan ibu bapa kepada remaja yang meninggal dunia beberapa minggu selepas divaksin, menyeru pihak berkaitan menjelaskan punca kematian anak tunggal mereka.

Remaja berumur 13 tahun itu menerima suntikan vaksin COVID-19 di Klinik Kesihatan Presint 18, Putrajaya pada 30 Dis tahun lepas, dan dijadual menerima dos kedua vaksin pada 20 Jan.

Remaja berkenaan dikatakan tiba-tiba rebah di dalam lif blok perumahannya pada 16 Jan untuk menghadiri kelas karate, sebelum dikejarkan ke Hospital Kajang dan disahkan meninggal dunia. – BERNAMA


Proses undi awal DUN Tioman, Parlimen Padang Serai ditutup

ROMPIN, 3 Disember – Dua pusat pengundian awal bagi Pilihan Raya Umum ke-15 (PRU15) Dewan Undangan Negeri (DUN) Tioman telah ditutup, kata Pengarah Suruhanjaya Pilihan Raya (SPR) Pahang Datuk Zamree Hamli.

Beliau berkata pusat pengundian di Ibu Pejabat Polis Daerah (IPD) Rompin ditutup pada jam 5 petang, manakala di Balai Polis Tekek, Pulau Tioman ditutup lebih awal iaitu 12 tengah hari.

“Peratusan keseluruhan keluar mengundi bagi undi awal PRU15 DUN Tioman ialah 95.88 peratus,” katanya semasa dihubungi di sini hari ini, serta menambah proses pengundian awal yang bermula pukul 8 pagi tadi berjalan lancar.

Sementara itu, pusat pengundian awal bagi Parlimen Padang Serai, Kedah di Ibu Pejabat Polis Daerah (IPD) Kulim yang juga dibuka pada 8 pagi, ditutup pada 2 petang.

Sejumlah 319 anggota polis merupakan pengundi awal berdaftar di ketiga-tiga pusat mengundi awal berkenaan, dengan 76 orang daripadanya adalah bagi Parlimen Padang Serai dan 243 orang lagi bagi DUN Tioman.

PRU15 di kedua-dua kawasan tersebut sebelum ini ditangguhkan berikutan kematian calon yang telah disahkan bertanding iaitu M. Karupaiya dari Pakatan Harapan (PH) bagi Parlimen Padang Serai dan Md Yunus Ramli mewakili Perikatan Nasional (PN) di DUN Tioman.

Karupaiya, 69, meninggal dunia pada 16 Nov lepas dipercayai akibat serangan jantung dan komplikasi kesihatan, manakala Md Yunus, 61, disahkan meninggal dunia beberapa jam sebelum proses pengundian PRU15 pada 19 Nov.

PRU15 Parlimen Padang Serai menyaksikan pertembungan enam penjuru dengan saingan melibatkan calon PH, Barisan Nasional (BN), PN dan Pejuang, manakala DUN Tioman menyaksikan pertandingan lima penjuru antara calon BN, PN, PH, Pejuang dan seorang calon Bebas.

Bagaimanapun, malam tadi Pengerusi BN Kedah Datuk Seri Jamil Khir Baharom mengumumkan parti itu bersetuju memberi laluan kepada PH di kerusi Padang Serai, manakala di DUN Tioman PH sebelum ini telah mengumumkan memberi laluan kepada calon BN.

Terdahulu, Warisan turut mengumumkan tidak mengambil bahagian dalam pilihan raya berkenaan, namun logo parti itu masih tersenarai dalam kertas undi kerana sudah didaftarkan sebagai antara parti yang bertanding.

SPR menetapkan hari pengundian pada 7 Dis dengan tempoh berkempen selama 13 hari bermula selepas pengisytiharan calon hingga 11.59 malam 6 Dis.


Susun semula peniaga selepas aktiviti tambakan laut selesai


Gempa bumi lemah landa Kepulauan Andaman

KUALA LUMPUR, 6 Julai – Sebanyak 20 siri gempa bumi dengan magnitud lemah dikesan di sekitar Kepulauan Andaman pada Isnin lepas (4 Julai) hingga hari ini, menurut Jabatan Meteorologi Malaysia (MET Malaysia).

Bagaimanapun berdasarkan pemantauan berterusan serta analisis data dan maklumat seismologi dan tsunami, MET Malaysia tidak menjangkakan kejadian itu berpotensi mengakibatkan tsunami yang memberi kesan kepada Malaysia.

MET Malaysia dalam kenyataan hari ini memaklumkan kejadian itu akan dipantau secara berterusan dan memaklumkan sebarang perkembangan terkini yang memberi kesan kepada negara.

Orang awam diminta untuk merujuk kepada laman web agensi itu di www.met.gov.my, aplikasi mobil myCuaca, media sosial rasmi MET Malaysia serta Hotline di talian 1-300-22-1638 bagi sebarang maklumat gempa bumi dan tsumani terkini


Nilai projek PPRT, infrastruktur kampung akan dinaikkan – Menteri

ALOR GAJAH 7 Jun – Nilai peruntukan bagi projek infrastruktur dan perumahan di bawah Kementerian Pembangunan Luar Bandar akan dinaikkan dalam masa terdekat.

Menteri Pembangunan Luar Bandar Datuk Seri Mahdzir Khalid berkata, hal itu berikutan terdapat rungutan daripada kontraktor berhubung kos yang kian meningkat susulan kenaikan harga bahan mentah membabitkan projek pembinaan.

Katanya, antara projek yang terkesan dengan kenaikan itu ialah Projek Perumahan Rakyat Termiskin (PPRT) dan projek menaik taraf jalan perhubungan desa.

“Memang sangat terkesan kerana bahan binaan semakin mahal iaitu meningkat sehingga 15 peratus akibat COVID-19 dan selepas COVID-19 yang mana berlaku kekurangan pekerja dalam sektor pembinaan sehingga berlaku kenaikan harga.

“Seperti contoh PPRT kita peruntukan RM56,000 untuk sebuah rumah, tetapi sekarang ramai kontraktor yang beritahu sudah tidak boleh buat dengan harga itu.

Beliau berkata demikian kepada pemberita selepas merasmikan majlis penutup kursus pemantapan pengurusan Jabatan Kemajuan Masyarakat (KEMAS) Daerah (SMART PKD) 2022 (Semenanjung) di Kem Permata Resort Melaka, di sini, hari ini.

Mengulas lanjut, beliau berkata, kesemua projek yang telah diluluskan dan diberi tender sepanjang tahun ini tidak akan ditangguhkan dan akan diteruskan seperti biasa.

“Projek yang sudah berjalan kita akan teruskan seperti biasa, tetapi untuk projek baharu kedepan nanti insya-Allah (akan ada harga baharu),” katanya.


Empat iltizam PM Ismail Sabri untuk Malaysia, jika dapat teruskan pentadbiran

KUALA LUMPUR, 17 Nov – Perdana Menteri Datuk Seri Ismail Sabri Yaakob menyenaraikan empat iltizam beliau untuk Malaysia sekiranya diberi peluang meneruskan pentadbirannya selepas Pilihan Raya Umum ke-15 (PRU15).

Beliau berkata iltizam pertama adalah menyatupadukan rakyat demi kesejahteraan dan kebajikan Keluarga Malaysia, manakala kedua, menyuburkan kemakmuran ekonomi serta pembangunan negara.

Yang ketiga menurut Ismail Sabri adalah memelihara kesucian agama Islam tanpa meminggirkan agama lain selaras Perlembagaan Persekutuan serta keempat, memperkasa integriti tadbir urus negara.

“Inilah iltizam saya untuk Malaysia, demi kestabilan dan kemakmuran masa depan tanah air kita. Saya, Ismail Sabri Yaakob dengan rendah diri, memohon kepada semua pengundi untuk memberi kepercayaan kepada saya dan Barisan Nasional (BN), menerajui negara bagi penggal akan datang.

“Semoga Allah SWT terus merahmati serta memelihara negara dan Keluarga Malaysia. Ya Allah, sesungguhnya kepada-Mu kami berserah. Undilah Barisan Nasional. Terima Kasih Keluarga Malaysia!” katanya dalam kenyataan Amanat PRU beliau hari ini.

Ismail Sabri berkata menggalas tanggungjawab menerajui negara bermula 21 Ogos 2021, bukanlah satu tugas yang mudah apabila beliau mengangkat sumpah sebagai Perdana Menteri ketiga dalam penggal yang sama (2018-2022), selain berlaku peralihan tiga kerajaan dalam tempoh tiga tahun, adalah episod gelap kepada negara.

Menurut Perdana Menteri, ketika itu negara berdepan ancaman pandemik COVID-19 dengan jumlah pesakit harian mencecah puluhan ribu, mengorbankan ratusan rakyat sehari sehingga menyebabkan fasiliti perubatan hampir lumpuh.

Tidak cukup dengan itu katanya, negara berdepan krisis ekonomi dengan jumlah pengangguran meningkat lebih 700,000 orang dan banyak sektor perniagaan terpaksa gulung tikar serta rakyat hilang mata pencarian.

“Sepanjang tempoh 15 bulan, inilah 15 inisiatif yang telah kita capai bersama. Hari ini, keadaan bertambah baik dan kita mampu bergerak maju ke hadapan, namun masih banyak yang perlu kita laksanakan untuk menjadi sebuah negara bangsa yang teguh bersama dan kembali dihormati di persada dunia.

“Pada 19 Nov ini, Keluarga Malaysia akan melaksanakan tanggungjawab untuk memastikan negara ini terus ditadbir dengan baik,” katanya selaku penyandang kerusi Parlimen Bera sejak 2004 yang bakal ditentang calon Pakatan Harapan (PH) Abas Awang dan Asmawi Harun (Perikatan Nasional (PN) pada PRU15.

Calon perdana menteri parti yang bertanding pada PRU15 adalah Pengerusi PH Datuk Seri Anwar Ibrahim dan Pengerusi PN Tan Sri Muhyiddin Yassin.


Kes dana Armada: Syed Saddiq diperintah bela diri

KUALA LUMPUR, 28 Okt – Mahkamah Tinggi di sini hari ini memerintahkan penyandang kerusi Parlimen Muar Syed Saddiq Syed Abdul Rahman membela diri atas empat pertuduhan bersubahat melakukan pecah amanah, salah guna harta dan pengubahan wang haram.

Pesuruhjaya Kehakiman Datuk Azhar Abdul Hamid membuat keputusan itu selepas mendapati pihak pendakwaan berjaya membuktikan kes prima facie terhadap Syed Saddiq, 29, di akhir kes pendakwaan.

Presiden MUDA itu didakwa bersubahat dengan Penolong Bendahari Angkatan Bersatu Anak Muda (Armada) Rafiq Hakim Razali (ketika itu) yang diamanahkan dana Armada berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut di Malayan Banking Berhad, Taman Pandan Jaya di sini antara 8 dan 21 April 2018.

Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Bapa ditahan bantu siasatan kes bayi tiga bulan maut

KUALA LUMPUR, 10 April – Seorang lelaki warga asing ditahan bagi membantu siasatan kes bayi berusia tiga bulan meninggal dunia dipercayai tersedak susu di sebuah rumah di Bukit Gasing, Petaling Jaya, petang semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki berusia lingkungan 20-an itu ditahan ketika tampil memberi keterangan di Ibu Pejabat Polis Daerah Petaling Jaya pagi tadi.

Menurutnya, siasatan awal mendapati individu yang juga bapa kepada mangsa itu telah memberikan susu kepada bayi lelaki tersebut pada 2 petang semalam sebelum meninggalkan mangsa seorang diri untuk keluar bekerja.

“Lelaki yang bekerja sebagai buruh itu kembali ke rumah kira-kira dua jam kemudian dan mendapati anaknya tidak bernafas,” katanya ketika dihubungi di sini, hari ini.

Mohamad Fakhrudin berkata mangsa kemudiannya dihantar oleh bapanya ke Pusat Perubatan Universiti Malaya pada kira-kira 4.20 petang namun, disahkan meninggal dunia ketika dalam perjalanan ke hospital.

Kes diklasifikasikan mengikut Seksyen 31 (A) Akta Kanan-Kanak 2001 dan lelaki berkenaan ditahan reman empat hari sehingga 13 April ini.- BERNAMA


Sesi persekolahan bersemuka bagi calon SPM, SVM tamat lusa

KUALA LUMPUR 7 Feb. – Sesi persekolahan secara bersemuka bagi semua calon Peperiksaan Sijil Pelajaran Malaysia (SPM) dan Sijil Vokasional Malaysia (SVM) 2020 berakhir Selasa ini.

Ini bagi membolehkan pelajar bercuti meraikan Tahun Baharu Cina dan juga membuat persediaan kendiri menjelang peperiksaan sebenar bermula 22 Februari ini.

Menerusi pekeliling bertarikh 4 Februari lalu, Ketua Pengarah Pelajaran Datuk Dr Habibah Abdul Rahim menjelaskan Kementerian Pendidikan (KPM) bagaimanapun membenarkan pihak sekolah mengadakan kelas tambahan sehingga peperiksaan bermula sekiranya ada keperluan.

“Pihak sekolah pada setiap masa mesti mematuhi prosedur operasi standard (SOP) bagi mencegah penularan wabak COVID-19 dalam kalangan pelajar dan kakitangan sekolah,” katanya seperti dilaporkan akhbar The Star hari ini.

Difahamkan, selain calon peperiksaan, semua pelajar menengah dan murid sekolah rendah diberikan dua hari cuti tambahan bermula 10 Februari ini diikuti cuti umum sempena Tahun Baharu Cina pada 12 dan 13 Februari.

Pengecualian diberi kepada pelajar yang ingin menyambut perayaan Tahun Baharu Cina bersama keluarga, yang dibenarkan pulang selepas sesi persekolahan Selasa ini.

“Pelajar yang kembali ke asrama selepas perayaan Tahun Baharu Cina akan diasingkan selama 10 hari di asrama, sebagai pematuhan prosedur operasi standard (SOP) COVID-19.
Mereka akan mengambil peperiksaan di bilik khas dalam tempoh tersebut,” katanya menerusi pekeliling yang ditujukan kepada semua Ketua Bahagian dan Pengarah Pendidikan Negeri di bawah Kementerian Pendidikan Malaysia (KPM).

“Bagi tujuan itu, ibu bapa atau penjaga perlu memaklumkan perkara ini kepada pihak sekolah selewat-lewatnya 9 Februari ini.
“Pihak sekolah hendaklah memaklumkan perkara tersebut kepada Sektor Pentaksiran dan Peperiksaan, Jabatan Pendidikan Negeri untuk tindakan lanjut.

Semalam Media melaporkan Pengerusi Jawatankuasa Khas Pendidikan Parlimen Malaysia, Datuk Seri Jalaluddin Alias mempersoalkan tindakan KPM menghentikan sesi persekolahan secara bersemuka bagi semua calon SPM dan SVM tahun 2020.

Beliau turut mempersoalkan persediaan calon menjalani peperiksaan kerana sudah lama tidak menghadapi pembelajaran bersemuka tetapi sudah diberi cuti selama 14 hari.


204 syarikat, pengusaha pelancongan gulung tikar sejak Mac

KUALA LUMPUR, 23 Nov – Sebanyak 204 entiti perniagaan pelancongan dan perhotelan telah menamatkan perniagaan sejak Mac tahun ini berikutan impak penularan COVID-19 dan pelaksanaan Perintah Kawalan Pergerakan (PKP).

Menteri Pelancongan, Seni dan Budaya Datuk Seri Nancy Shukri berkata berdasarkan data yang dikeluarkan Suruhanjaya Syarikat Malaysia (SSM), jumlah itu merangkumi 109 entiti berkaitan perhotelan, resort, motel, inap desa dan chalet, manakala 95 syarikat berkaitan agensi pelancongan dan pengendali aktiviti pelancongan.

“Bagi sektor berkaitan perhotelan, 32 daripada 109 adalah penggulungan oleh mahkamah dan penggulungan secara sukarela, manakala 38 daripada 95 agensi pelancongan juga tamat perkhidmatan dengan penggulungan oleh mahkamah dan penggulungan secara sukarela,” katanya pada sesi soal jawab di Dewan Rakyat, hari ini.

Beliau menjawab soalan Datuk Ahmad Jazlan Yaakub (BN-Machang) yang ingin tahu jumlah hotel dan syarikat pelancongan yang gulung tikar sejak permulaan PKP hingga 31 Okt, serta inisiatif kementerian kepada syarikat untuk menampung kos operasi sehingga pintu-pintu ekonomi kembali dibuka.

Nancy berkata kementerian akan meneliti perkara itu selain mengadakan perbincangan dengan agensi kerajaan yang lain serta persatuan berkaitan bagi mengenal pasti isu dan mencari penyelesaiannya.

Sementara itu, Nancy berkata kementerian bercadang memohon peruntukan pembangunan kira-kira RM50 juta untuk Tapak Arkeologi Sungai Batu, Kedah sebagai pelan pusingan dalam Rancangan Malaysia Ke-12, untuk tahun 2021.

“Pada akhir September lepas, kementerian telah melawat ke tapak arkeologi ini bersama pegawai EPU (Unit Perancangan Ekonomi, Jabatan Perdana Menteri) dan menerangkan perancangan jangka panjang serta peruntukan pembangunan yang diperlukan,” katanya menjawab soalan tambahan Nor Azrina Surip (PH-Merbok) yang meminta penjelasan berhubung peruntukan bagi tapak arkeologi itu yang ditarik balik sebelum ini.- BERNAMA


Sembilan penjawat awam sebuah agensi penguat kuasa, seorang nelayan ditahan, jual rampasan dadah

KUALA LUMPUR, 15 Mac – Sembilan penjawat awam sebuah agensi penguat kuasa antara 10 individu ditahan kerana disyaki terlibat pengedaran syabu yang dianggarkan bernilai RM193,590.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata sembilan penjawat awam itu ditahan di Putrajaya manakala seorang nelayan di Johor pada 6 Mac hingga 8 Mac lepas.

Kesemua suspek yang ditahan berumur lingkungan 33 hingga 49 tahun itu menggunakan modus operandi menjual semula 50 kilogram syabu yang dirampas dalam satu operasi di perairan Selat Melaka untuk pengedar di utara Semenanjung.

“Sembilan penjawat awam berkenaan menjual semula dadah yang dirampas kepada sindiket yang bergerak aktif di Banting, Selangor untuk pasaran di Dumai, Indonesia

“Sindiket ini, turut beroperasi di Negeri Sembilan, Melaka dan Johor Bahru dan polis juga akan menjalankan siasatan susulan jika ada penjawat awam yang lain terlibat.

“Sebagai contoh, satu kilogram syabu di pasaran Malaysia bernilai kira-kira RM36,000 manakala di Indonesia RM100,000 dan di Australia pula mencecah RM300,000.

Menurut Ayob Khan, ujian saringan air kencing ke atas 10 suspek hanya empat penjawat awam positif dadah jenis Methamphetamine dan kesemua mereka tidak mempunyai rekod jenayah lampau.

“Polis juga mengambil tindakan di bawah Akta Dadah Berbahaya (Pelucuthakan Harta) 1988 dan turut menyita pelbagai aset sindiket berkenaan dianggarkan bernilai RM195,235.78,” katanya.

Polis turut merampas empat buah kereta iaitu dua Honda CRV, Toyota Vios dan Perodua Aruz yang kesemuanya bernilai RM190,000 dan membekukan satu akaun bank bernila RM5,325.78.

Menurutnya, polis mengharapkan masyarakat akan terus menyalurkan maklumat berkaitan kegiatan sedemikian yang berlaku di sekeliling untuk disalurkan melalui Hotline JSJN di talian 012-2087222. – BERNAMA


Masyarakat Orang Asli semakin terbuka terima vaksin COVID-19

ALOR GAJAH 6 Julai – Masyarakat Orang Asli di Semenanjung Malaysia kini dilihat semakin terbuka menerima vaksin COVID-19 menerusi program vaksinasi bergerak dijalankan di setiap pelosok kampung mereka.

Timbalan Menteri Pembangunan Luar Bandar II, Datuk Henry Sum Agong berkata, buktinya berlaku peningkatan mendadak masyarakat Orang Asli di Semenanjung Malaysia yang bersetuju menerima vaksin.

“Prestasi itu pada saya agak baik dan di peringkat Kementerian, kita akan terus berusaha memastikan lebih ramai lagi akan bersetuju dan menerima suntikan vaksin COVID-19 selepas ini.

“Pada masa sama, kita akan mengadakan lawatan ‘outreach’ ke rumah-rumah dan kampung-kampung untuk memastikan seluruh masyarakat luar bandar khususnya daripada komuniti Orang Asli menerima vaksin,” katanya.

Beliau berkata demikian selepas mengadakan lawatan dan menyantuni penerima vaksin COVID-19 di Pusat Pemberian Vaksin (PPV) Bergerak MARA Liner di Kampung Orang Asli Bukit Payung, di sini, hari ini.

Mengulas pemberian vaksin di kampung berkenaan, Henry mengakui gembira dengan sambutan diterima daripada penduduk apabila 314 telah menerima vaksin jenis Sinovac pada hari ini.

Sambutan menggalakkan itu, ujarnya, sedikit sebanyak disumbangkan oleh pemimpin setempat termasuk Ahli Parlimen yang sentiasa memainkan peranan penting dalam menyampaikan maklumat yang benar mengenai kebaikan vaksin.

“Kita berharap usaha murni ini akan berterusan dan mendapat kejayaan kerana sangat penting untuk segenap lapisan masyarakat menerima vaksin sebagai jaminan untuk kita mendapatkan imunisasi berkelompok, sekali gus memerangi COVID-19,” katanya lagi.


Telur itik meningkat ketika Ramadan

AYER LIMAU 20 April. – Seorang penternak itik telur, Zulkifli Mat Dali, 53, dari Kampung Telok Berembang, Lubok Cina, dekat sini, tersenyum lebar apabila penjualan telur itiknya meningkat berbanding hari biasa.

“Telur itik ini saya jual RM0.50 sen sebiji dan permintaan diterima daripada peniaga makanan bazar Ramadan dan warung sekitar pekan Lubok Cina,” katanya ditemui di rumahnya di Kampung Telok Berembang, Lubok Cina.

Zulkifli yang lebih dikenali ‘Pak Hitam’ kalangan komuniti Lubok Cina, di sini, berkata berikutan peningkatan permintaan, beliau terpaksa mendapatkan bantuan beberapa jiran untuk mengutip telur pada waktu pagi serta dibersihkan untuk jualan.

“Saya juga memelihara 150 itik pedaging, iaitu 80 itik jenis mascovi dan 70 itik nila sejak tiga tahun lalu serta membuat telur asin.

Katanya, untuk membuat telur asin berkualiti tinggi, telur itik harus direndam dalam air yang ditabur garam secukupnya selama 14 hari dan ia harus segera dipasarkan bagi mengelak kerugian.

“Menjelang Aidilfitri saya menyediakan 150 itik pedaging untuk penggemar itik dan jika ada yang ingin menikmati itik telur, saya sedia memenuhi permintaan itu,” katanya lagi.


Lebih 40 pendaki gunung terperangkap di Air Terjun Telaga Tujuh, Langkawi

ALOR SETAR, 16 Okt – Lebih 40 pendaki gunung terperangkap di Air Terjun Telaga Tujuh dekat Langkawi akibat kejadian kepala air yang berlaku pagi tadi.

Pengarah Jabatan Bomba dan Penyelamat Malaysia (JBPM) Kedah Penolong Kanan Pesuruhjaya Bomba Sayani Saidon berkata pihak bomba menerima panggilan kecemasan pada 10.16 pagi sebelum 13 pegawai dan anggota dari Balai Bomba dan Penyelamat (BBP) Langkawi dikerahkan ke lokasi kejadian.

“Sebaik tiba di lokasi, bomba dimaklumkan lebih 40 orang pendaki gunung terperangkap akibat kejadian kepala air yang berlaku berikutan hujan lebat yang berlaku pagi tadi. Kesemua pendaki dianggarkan berusia antara 30 hingga 40 tahun.

“Ikatan tali telah dibuat bagi membolehkan anggota bomba menyeberangi sungai untuk menyelamatkan mangsa yang terperangkap. Setakat ini, lebih 15 mangsa telah berjaya diselamatkan dan proses menyelamat masih berjalan dalam keadaan air sungai yang masih deras,” katanya dalam kenyataan di sini hari ini.

Sementara itu, Ketua Polis Daerah Langkawi ACP Shariman Ashari yang mengesahkan kejadian berkata pihaknya menerima panggilan daripada Bomba Langkawi yang memaklumkan terdapat lebih 40 mangsa terperangkap di Telaga Tujuh.

Dalam perkembangan sama, Pegawai Angkatan Pertahanan Awam Malaysia (APM) Daerah Langkawi Kapten (PA) Ahmad Shahfikri Darus dalam kenyataan hari ini berkata berlaku kejadian ribut dan banjir yang melibatkan beberapa mukim bagaimanapun tiada pusat pemindahan sementara (PPS) dibuka setakat ini.

“Mukim yang terjejas akibat ribut dan banjir adalah Ayer Hangat, Padang Matsirat, Ulu Melaka dan Kuah. Keadaan cuaca di Langkawi sekarang masih hujan lebat serta ribut dan kerja-kerja pembersihan sedang dijalankan,” katanya.


KKM kutuk pemerdagangan organ

Ketua Pengarah Kesihatan Datuk Dr Noor Hisham Abdullah berkata Malaysia komited melindungi kesihatan dan keselamatan setiap penderma serta penerima organ dan ini dicerminkan menerusi penggubalan Akta Tisu Manusia 1974 yang mengawal pemindahan organ bagi tujuan terapeutik.

“Selain itu, Malaysia juga menandatangani Deklarasi Istanbul mengenai Pemerdagangan Organ dan Pelancongan Transplan. Deklarasi ini menyatakan organ untuk pemindahan harus diperuntuk kepada penerima yang sesuai tanpa mengira gender, etnik, agama dan status sosial atau kewangannya,” kata beliau dalam kenyataan hari ini.

Dr Noor Hisham berkata demikian sebagai respons kepada laporan akhbar The Sun yang berpangkalan di United Kingdom pada 8 Ogos bertajuk “Organs for Sale” (Organ untuk Dijual) yang mendakwa penglibatan seorang rakyat Malaysia.

Mengulas lanjut, Dr Noor Hisham berkata menerusi obligasi di peringkat negara dan antarabangsa itu, kementerian tidak menyokong mana-mana individu atau organisasi yang terlibat dalam pemerolehan organ secara haram dan tidak beretika serta akan memberi kerjasama penuh kepada pihak berkuasa yang melakukan siasatan sekiranya perlu.

Beliau berkata KKM juga telah menubuhkan jawatankuasa transplan yang mentadbir program pendermaan organ bagi melindungi penderma daripada komplikasi akibat maklumat tidak lengkap atau palsu mengenai pendermaan organ, selain menjamin aktiviti itu tidak melibatkan sebarang bentuk paksaan atau perniagaan.

Kementerian juga telah mewujudkan Pusat Sumber Transplan Nasional (NTRC) sebagai pusat sehenti yang menyediakan maklumat serta bantuan berhubung pendermaan dan pemindahan organ di Malaysia dan semua pertanyaan boleh dimajukan ke pusat itu menerusi talian  03-2681 0681 atau e-mel kepada [email protected]).


TYT, warga UNIMEL pupuk gaya hidup sihat

KUALA LINGGI 14 Februari – Yang di-Pertua Negeri Melaka Tun Seri Setia Mohd Ali Mohd Rustam bersama lebih 1,000 warga Universiti Melaka (UNIMEL) menyertai program UNIMEL Brisk Walk, di kampus UNIMEL Kuala Sungai Baru, 12 Februari lalu.

Program yang julung kali diadakan itu merupakan antara inisiatif bagi memupuk amalan gaya hidup sihat dalam kalangan warga kerja, pelajar UNIMEL dan orang awam.

Menerusi program itu, Tun Mohd Ali yang juga Canselor UNIMEL mengetuai aktiviti jalan kaki sejauh 5.5 kilometer di kawasan sekitar kampus sehingga ke Kampung Permatang, Kuala Sungai Baru.

Hadir sama pada program itu ialah Ahli Dewan Undangan Negeri (Adun) Kuala Linggi Rosli Abdullah dan Naib Canselor UNIMEL Prof Dr Abdul Razak Ibrahim.

Pada program itu turut diadakan sesi penyerahan bantuan kewangan berjumlah RM10,000 oleh Majlis Datuk-Datuk Negeri Melaka yang disampaikan kepada Tun Mohd Ali.


Sidang DUN: Adly garis tiga teras utama bantu Menteri Pertahanan

SERI NEGERI 13 Disember – Timbalan Menteri Pertahanan Adly Zahari menggariskan tiga teras utama bagi membantu Menteri Pertahanan Datuk Seri Mohamad Hasan selepas memulakan tugas rasminya semalam.

“Sebagai makluman, dalam taklimat daripada Kementerian Pertahanan tanggungjawab, saya berperanan membantu Menteri Pertahanan bagi memastikan tiga teras dalam kertas putih pertahanan negara menjadi keutamaan.

“Pertama keselamatan negara, kedua kita tahu bahawa Malaysia adalah sebuah negara mempunyai potensi ekonomi daripada segi ‘blue economy’ iaitu ekonomi maritim, jadi sudah pasti pertahanan maritim menjadi keutamaan kita juga.

Beliau berkata demikian pada sidang media selepas Persidangan Keempat (Bajet), Penggal Pertama, Dewan Undangan Negeri Yang Kelima Belas di Dewan Undangan Negeri, di sini, hari ini.

Antara langkah awal Adly sebagai timbalan menteri sebaik sahaja tiba di Wisma Pertahanan adalah melakukan kunjungan hormat kepada Menteri Pertahanan, Datuk Seri Mohamad Hasan.

Adly turut turut mendengar sesi Taklimat Eksekutif yang disampaikan Ketua Setiausaha Kementerian Pertahanan, Datuk Seri Muez Abd Aziz bersama Panglima Angkatan Tentera Malaysia (ATM), Jeneral Tan Sri Affendi Buang di Kementerian Pertahanan.


Wanita Orang Asli maut dipercayai dipijak gajah

KUANTAN, 6 Dis – Seorang wanita Orang Asli maut akibat cedera parah dipercayai kerana dipijak gajah di Kampung Simoi Baru, Pos Betau di Kuala Lipis, awal pagi tadi.

Ketua Polis Daerah Lipis Supt Azli Mohd Noor berkata pihaknya dimaklumkan mengenai kejadian pada 4.40 pagi dan mangsa Wak Angkat Yok Tong, 39, ditemukan di dalam kawasan pokok pisang oleh ahli keluarganya.

“Siasatan awal mendapati mangsa bersama lapan ahli keluarganya sedang tidur di rumah kayu berdinding buluh yang dikelilingi pokok pisang dan berhampiran kebun getah.

“Mereka terjaga kerana dinding rumah bergoyang dipercayai akibat dilanggar gajah menyebabkan mereka semua melarikan diri,” katanya menerusi kenyataan di sini hari ini.


PDRM laksana SJR di lokasi strategik seluruh negara

KUALA LUMPUR, 23 Nov – Polis Diraja Malaysia (PDRM) melancarkan sekatan jalan raya (SJR) di lokasi-lokasi strategik di setiap daerah di seluruh negara mulai semalam sehingga satu tarikh ditetapkan bagi menjamin tahap keselamatan dan ketenteraman awam.

Ketua Polis Negara Tan Sri Acryl Sani Abdullah Sani berkata pelaksanaan SJR itu adalah sebahagian daripada usaha PDRM untuk mencegah jenayah melalui peningkatan tahap omnipresence atau kehadiran anggota polis dan akan dijalankan secara penugasan 24 jam.

“Orang ramai diminta memberikan kerjasama dalam mematuhi arahan yang diberikan ketika melalui SJR terutamanya di luar waktu puncak,” katanya dalam kenyataan hari ini.


Tindakan lebih tegas kepada pesalah cemari alam sekitar – PM

KUALA LUMPUR, 5 Jun – Perdana Menteri Datuk Seri Ismail Sabri Yaakob mahu pelanggaran kes alam sekitar ditangani menerusi undang-undang yang lebih tegas.

Bercakap kepada pemberita selepas merasmikan sambutan Hari Alam Sekitar Sedunia di Taman Tugu di sini hari ini, beliau yang mengambil contoh taman berkenaan berkata, sebelum ini kawasan hutan hujan itu dijaga dengan baik namun telah dijadikan tempat pembuangan sampah oleh pihak tidak bertanggungjawab.

“Untuk itu, undang-undang berkaitan alam sekitar perlu disegerakan, dalam usaha memastikan tiada pelanggaran kes yang boleh mendorong kepada kemusnahan alam sekitar.

“Kita dah lama bercakap soal undang-undang alam sekitar…bagaimanapun saya tak dapat maklumat yang menyeluruh. Insya-Allah hari Rabu (dalam mesyuarat) Kabinet nanti, saya akan tekankan bahawa undang-undang alam sekitar ini perlu disegerakan, sebab kita tahu banyak pencerobohan dan sebagainya berlaku,”  katanya.

Ismail Sabri berkata selain itu, rakyat juga diseru untuk terus menjaga alam sekitar memandangkan dunia kini mengalami perubahan iklim dan kesannya telah pun dapat dirasai.

Mengulas lanjut, Perdana Menteri berkata kejadian banjir besar yang berlaku sebelum ini juga boleh berlaku pada bila-bila masa, berikutan perubahan iklim yang dialami ketika ini.

“Seperti saya sebut banjir tahun lepas misalnya, banjir yang tidak dijangka malah beberapa kawasan pun berlaku banjir walaupun dulunya tidak berlaku. Dulu kita boleh jangka Monsun Timur Laut akan berlaku pada bulan November, Disember dan Januari, tetapi sekarang ini berlaku bila-bila masa.

“Di Kuala Lumpur, tiba-tiba berlaku banjir kilat. Ini menunjukkan perubahan iklim telah mula berlaku dan 10 tahun akan datang kita jangka lebih teruk lagi,” katanya.

Terdahulu, Ismail Sabri dalam ucapannya sempena Hari Alam Sekitar Sedunia dengan tema ‘Hanya Satu Bumi’, turut sekali lagi menerangkan mengenai pelan tindakan dan mitigasi kerajaan untuk jangka masa pendek dan panjang, dalam menghadapi perubahan iklim dunia.

Beliau berkata antara sasaran kerajaan termasuk meletakkan sasaran kapasiti penjanaan tenaga boleh baharu sebanyak 31 peratus dan kadar kitaran semula kepada 40 peratus menjelang 2025, selain mengekalkan sekurang-kurangnya 50 peratus liputan hutan negara.

Bagi merancakkan pembangunan hijau negara, Ismail Sabri berkata kerajaan turut meletakkan sasaran negara mencapai status ‘Negara Sifar Karbon’ menerusi Rancangan Malaysia Ke-12 (RMK12), sasaran Malaysia Lestari 2030 dan pengecualian duti import, duti eksais dan cukai jualan bagi kenderaan elektrik.

“Komitmen negara menerusi pelaburan (dalam) sifar atau rendah karbon dan teknologi hijau diharap dapat menarik pelabur-pelabur untuk menjadikan Malaysia sebagai destinasi hab pelaburan hijau,” katanya.

Ismail Sabri turut menghargai usaha masyarakat setempat yang berusaha memajukan persekitaran mereka supaya menjadi lebih hijau, seperti mana dilakukan melalui Projek Komuniti Kebun-kebun Bangsar dan Kebun-kebun Kerinchi di ibu negara.

“Menariknya kebun sayur-sayuran ini diusaha menggunakan dana sendiri untuk mendidik dan menggalakkan penglibatan orang ramai, dengan hasil tanamannya turut dikongsi dengan golongan kurang berkemampuan.

“Konsep ‘empowering the community’ inilah yang ingin saya perluaskan bagi merealisasi agenda hijau negara. Justeru, saya mahu agensi kerajaan berkaitan turut membantu terutamanya memudahkan urusan serta memberi bantuan diperlukan,” katanya.

Sementara itu, Perdana Menteri berkata kerajaan juga telah memberikan mandat kepada Amanah Warisan Negara (AWAN), badan Pemegang Amanah Taman Tugu untuk memelihara, memulihara, mengurus dan mengoperasi Taman Tugu bagi pihak awam.

Katanya pelaksanaan projek Taman Tugu bertujuan untuk mewujudkan sebuah taman hutan hujan dalam bandar yang mampan, selain menjadi simbol komitmen semua pihak untuk menjaga dan melindungi khazanah warisan alam.

“Saya difahamkan tapak hutan sekunder Taman Tugu yang sebelum ini dijadikan tempat pembuangan sampah haram, telah dikunjungi lebih 500,000 pelawat setelah dilakukan proses pemuliharaan dan dibuka bagi kunjungan ramai pada 2018,” katanya.

Ismail Sabri juga percaya lebih ramai pengunjung akan melawat Taman Tugu untuk menikmati keindahan alam sekitarnya memandangkan negara kini dalam Fasa Peralihan ke Endemik. – BERNAMA


Jangan percaya penyebaran keputusan RTK meragukan

Timbalan Menteri Kesihatan Datuk Dr Noor Azmi Ghazali berkata orang ramai sepatutnya membuat laporan kepada pihak berkuasa atau Kementerian Kesihatan bagi membolehkan siasatan dilakukan bagi mengetahui kebenaran video itu dan keaslian RTK yang digunakan.

“Ini kerana penjualan RTK tanpa kelulusan adalah satu kesalahan iaitu sama seperti penjualan sijil vaksinasi palsu dan tindakan berat boleh diambil kerana ia menggugat kepercayaan serta kesihatan orang ramai,” katanya.

Beliau berkata demikian pada sidang media selepas merasmikan Mesyuarat Agung Tahunan Ke-60 Pertubuhan Kebajikan Agama Islam dan Masyarakat Melayu Komuniti Bagan Serai di Surau Al-Asriah di sini semalam.

Noor Azmi juga berkata beliau akan mengadakan pertemuan khas bersama dengan Menteri di Jabatan Perdana Menteri (Hal Ehwal Agama) Datuk Idris Ahmad pada Selasa depan bagi memberi penerangan berkaitan Program Imunisasi COVID-19 Kebangsaan Kanak-Kanak (PICKids) untuk disampaikan kepada golongan agama yang meragui kegunaan vaksin.

“Saya akan memberi penerangan tentang PICKids dan apa masalah yang kita hadapi serta kita mohon bantuan agamawan kerana mereka boleh membantu kerana yang memberi tanggapan negatif antaranya adalah daripada golongan agama.

“Jadi kita hendak beritahu tentang perkara sebenarnya… mungkin salah faham atau maklumat tidak sampai, jadi kita perlu memberi penerangan malah saya juga banyak membuat sesi taklimat di negeri-negeri mengenai kebaikan vaksin sebagai langkah mengatasi perkara ini,” katanya. – BERNAMA


Acara tahunan menjelang sambutan Ambang Kemerdekaan

BANDA HILIR 30 Ogos – Program Voluntourism Semarak Pelancongan, Seni dan Budaya bakal menjadi program tahunan menjelang sambutan Ambang Kemerdekaan, di negeri ini.

Ketua Menteri Datuk Seri Utama Haji Sulaiman Md Ali berkata, program anjuran bersama Perbadanan Muzium Melaka (Perzim) itu dijangka akan menarik lebih ramai pelancong ke Melaka.

Terdahulu, beliau turut melancarkan Buku Himpunan Kuih Muih Tradisional Etnik Melaka dan hadir sama Pengerusi Jawatankuasa Pelancongan, Kebudayaan dan Warisan negeri Datuk Muhammad Jailani Khamis.

Mengulas lanjut Sulaiman berkata, buku itu adalah hasil daripada penganjuran Festival Masakan Warisan Melaka yang diadakan Perzim sejak 2004 sehingga 2020.


Tak mahu aktiviti rakyat terganggu, pembaikan jalan perlu disegera – PM Ismail Sabri

KUALA LUMPUR, 21 Dis – Perdana Menteri Datuk Seri Ismail Sabri Yaakob mahu kerja-kerja pembaikan jalan raya akibat tanah runtuh di Bukit Tangga, Jelebu, Negeri Sembilan dilakukan dengan cepat bagi membolehkan akses jalan raya dapat dilalui antara Seremban-Jelebu.

Menerusi catatan yang dimuat naik di Facebook, beliau berkata kerja-kerja pembaikan sedang dilakukan oleh Jabatan Kerja Raya (JKR) bagi memastikan aktiviti harian rakyat tidak terganggu.

“Jalan utama ini digunakan oleh ramai rakyat untuk ke bandar utama. Kita tidak mahu aktiviti harian rakyat tersekat,” kata Perdana Menteri yang turun meninjau lokasi kejadian tanah runtuh di Bukit Tangga, Jelebu, yang merupakan lokasi pertamanya dalam lawatan ke negeri itu.


Tuah berbelanja tudung RM70, dapat hadiah kereta

KLEBANG 20 April – Seorang guru taska tidak menyangka rezeki memiliki kereta pertama hadir pada usia 35 tahun selepas diumum pemenang bertuah memenangi sebuah kereta Proton Saga bernilai RM35,000.

Rohanizah Rosland yang berasal dari Taman Tanjung Minyak Utama diumum pemenang utama cabutan bertuah Glam Ramadan Bazar Klebang yang hadiahnya disampaikan oleh Ketua Menteri, Datuk Seri Ab Rauf Yusoh.

Dia berkata, pada mulanya menyangka panggilan diterimanya kira-kira jam 11 malam kelmarin adalah panggilan palsu, namun apabila dia dihubungi sendiri Ahli Dewan Undangan Negeri (Adun) Klebang, Datuk Lim Ban Hong selain memastikan kemenangan itu menerusi laman Facebook live, dia menjerit keterujaan.

“Sebelum ini saya belum ada rezeki memiliki kereta sendiri lagi dan berhasrat untuk membelinya suatu hari nanti kerana saya baharu sahaja membuka taska sendiri malah suami, Muhd Syafiq yang menghantarnya ke tempat kerja setiap hari.

“Inilah kereta pertama saya dan akan digunakan untuk ke tempat kerja dan mungkin akan lebih ‘panjang’ langkah saya dengan kereta saya sendiri,” katanya sambil berseloroh.

“Untuk diri saya beli tudung sebenarnya berharga RM70 manakala suami membeli sepasang baju raya dan stokin yang kesemuanya berjumlah RM330,” katanya.

Dalam pada itu, penganjur Glam Ramadan Bazar Klebang, Abdul Rashid Omar berkata pihaknya menyediakan 100,000 kupon dengan pembelian RM30 dan ia habis dalam masa 10 hari.

“Pemberian kupon itu sekali gus menyaksikan nilai jualan di bazar ini adalah kira-kira RM3 juta jadi dalam lebih 20 hari, kita berjaya sampai ke nilai RM5.5 juta.

“Sepanjang penganjuran bazar ini, ia berjaya mencatat kunjungan kira-kira 1 juta orang dan insya-Allah tahun hadapan sekiranya diberi peluang (menganjurkan), kita akan tawarkan hadiah cabutan bertuah lebih menarik dan tampilkan kelainan,” katanya.


Bukit Gapis terus dibangunkan sebagai lokasi pelancongan

ASAHAN 29 Feb – Bukit Gapis akan terus dimajukan sebagai kawasan tumpuan rekreasi sekali gus membuka lokasi pelancongan baharu di Melaka.

Ahli Dewan Undangan Negeri (ADUN) Asahan, Fairul Nizam Roslan berkata, pelbagai pelan pembangunan kini sedang dinilai pihak terlibat bagi membangunkan kawasan yang dikenali sebagai Gunung Melaka itu.

Katanya, kawasan yang merupakan puncak tertinggi di Melaka akan terus diperkenalkan dengan pelbagai tarikan baharu sekali gus mampu menarik pelancong dan peminat sukan ektrems terutama pendaki di kawasan berkenaan.

Jelasnya, setakat ini menerusi Jabatan Perhutanan Negeri Melaka permohonan bagi membangunkan semula Jeram Tok Janggut yang terletak di kawasan itu sedang dinilai Kementerian Pelancongan, Seni dan Budaya Malaysia (MOTAC).

“Kita telah ada pelan perancangan itu dan kini berada di peringkat MOTAC malah kita pun akan merancang untuk membina satu trek bagi sukan lasak iaitu kenderaan semua rupa bumi (ATV) ke puncak Bukit Gapis.

“Untuk itu kita akan minta sokangan Jabatan Perhutanan dan malim gunung untuk kita kenal pasti trek yang sesuai di kawasan ini,” katanya kepada Melaka Hari Ini.

Terdahulu, kira-kira 60 peserta terdiri dari penduduk jati kawasan berkenaan telah mengikuti kembara pendakian puncak tertinggi di Melaka itu menerusi Program ke PUNCAK bersama Along.

Program diadakan di Kampung Mantai kali ini disertai oleh pelbagai golongan peringkat umur termasuk wanita dan warga emas telah dibantu 10 malim gunung terlibat.

MHI turut tidak terlepas dalam menyertai pendakian selama kira-kira dua jam itu membabitkan lebih 3 kilometer sebelum tiba ke bukit setinggi 486 meter dari aras laut tersebut.


Melaka sebagai Pusat Kajian Kewartawanan Malaysia – PM

Perdana Menteri Datuk Seri Ismail Sabri Yaakob berkata, cadangan itu relevan dengan mengambil kira sejarah Melaka sebagai antara tempat bermulanya perkembangan dunia kewartawanan.

Beliau berkata, pusat kajian tersebut bakal mengumpul data rujukan melibatkan semua bentuk kajian yang dilakukan ke arah memantapkan disiplin kewartawanan di Malaysia.

“Saya berharap pusat tersebut dapat dimanfaatkan oleh golongan akademik dan penyelidik menjalankan kajian sejarah serta perjalanan bidang kewartawanan di Malaysia dan juga di Nusantara,” katanya.

Hadir sama, Ketua Menteri Datuk Seri Utama Sulaiman Md Ali, Menteri Komunikasi dan Multimedia Tan Sri Annuar Musa, Setiausaha Kerajaan Negeri Datuk Zaidi Johari, barisan EXCO Melaka, ADUN Melaka dan lain-lain kenamaan.


Skim pembiayaan kenderaan komersial diperkenal April ini untuk bantu usahawan

KUALA LUMPUR, 15 Mac – Bank Rakyat akan memperkenalkan Skim Pembiayaan Kenderaan Komersial selewat-lewatnya pada April ini, bagi membantu usahawan sektor pengangkutan yang terjejas akibat pandemik COVID-19, membeli kenderaan baharu untuk tujuan kegiatan ekonomi.

Menteri Pembangunan Usahawan dan Koperasi Tan Sri Noh Omar berkata pembiayaan menerusi perjanjian sewa beli itu, akan membantu golongan tersebut bersedia menghadapi pembukaan sempadan negara susulan Fasa Peralihan Ke Endemik mulai 1 April ini.

“Kita tahu ketika PKP (Perintah Kawalan Pergerakan) bas sekolah, bas ekspres, teksi dan sebagainya tidak boleh berjalan (mungkin rosak). Sebelum ini tiada skim pembiayaan seperti ini untuk bantu mereka.

Bila sempadan dibuka nanti lebih ramai pelancong yang akan datang, jadi sudah tentu pengusaha kenderaan ini diperlukan untuk menggerakkan aktiviti ekonomi,” katanya kepada pemberita selepas merasmikan Mesyuarat Agung Tahunan Persatuan Bas Sekolah Selangor, Putrajaya dan Kuala Lumpur (PBSSPKL) kali ke-17 di Puchong di sini, hari ini.

“Ia akan diperkenalkan secepat mungkin. Ketika ini Bank Rakyat sedang tubuhkan unit baharu untuk kendalikan skim ini dan paling lewat saya beri bulan depan,” katanya.

“Yang penting Bank Rakyat nak tengok pendapatan sebelum COVID-19 dengan betul dan jelas, iaitu memastikan kenderaan tersebut beroperasi semasa tempoh itu. Sekurang-kurangnya apabila terbukti sebelum PKP mereka memang aktif dan terkesan teruk apabila bila PKP dilaksanakan, golongan ini yang kita akan beri keutamaan,” katanya.

Beliau juga mengarahkan agensi di bawah kementeriannya terutama Tekun Nasional, agar turut membantu sekurang-kurangnya membiayai sebanyak 10 peratus daripada harga pembelian kenderaan baharu bagi golongan berkenaan.

“Kalau bank bagi 80 peratus dan Tekun Nasional bantu 10 peratus, sekurang-kurangnya pemohon hanya perlu mengeluarkan 10 peratus sahaja. Ini akan ringankan beban pengusaha,” katanya.- BERNAMA


Bekalan dan harga bawang di pasaran kembali stabil- KPDNHEP

PUTRAJAYA 26 Jan. – Bekalan dan harga bawang di pasaran kembali stabil dan cukup untuk keperluan pengguna sehingga Ogos ini, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Katanya, ini kerana negara pengimport utama bagi bekalan bawang iaitu India sudah pulih daripada masalah banjir dan mula mengeksport bekalan bawang ke luar untuk memenuhi permintaan khususnya di Malaysia.

“Sebelum ini, Malaysia sangat terkesan dengan kemasukan bawang dari negara pengimport kerana terdapat arahan larangan eksport ke atas semua jenis bawang.

“Langkah ini bertujuan untuk menampung keperluan domestik di negara mereka ekoran bencana banjir yang berlaku sejak Julai 2020,” katanya dalam kenyataan hari ini.

Katanya, lawatan itu antara lain bertujuan memastikan keberadaan bekalan bawang mencukupi untuk menampung permintaan pengguna dalam tempoh Perintah Kawalan Pergerakan (PKP) dan musim perayaan Tahun Baharu Cina 2021.

“Bekalan bawang di Malaysia diimport dari 24 negara iaitu India (31 peratus), Pakistan (24 peratus), China (22 peratus), Belanda (10 peratus), Thailand (enam peratus), New Zealand (tiga peratus) dan negara-negara lain empat peratus,” katanya.

Daripada jumlah itu, katanya, India merekodkan jumlah pengeksport bawang terbesar iaitu sebanyak 152,519 m/t kerana bawang dari negara itu memenuhi cita rasa rakyat Malaysia.

Terdapat lapan jenis bawang yang diimport ke Malaysia iaitu Bawang Kecil Merah Import (India), Bawang Besar Import (India), Bawang Merah Import (China), Bawang Kecil Merah Import (China), Bawang kecil Merah Rose Import (India), Bawang Kecil Merah Import (Myanmar), Bawang Kecil Merah (Thailand) dan Bawang Besar Kuning (Holland).

Nanta berkata, Malaysia turut mengimport bawang dari pelbagai negara sebagai satu strategi berkesan untuk memastikan bekalan sentiasa mencukupi dan tidak bergantung kepada sesebuah negara pengeluar sahaja.

“Ini kerana jika sesebuah negara tersebut mengalami bencana alam seperti kemarau, banjir, gempa bumi dan tanah runtuh, atau melaksanakan sekatan ekonomi, maka kita tidak akan terganggu dengan bekalan bawang yang akan memberi kesan pada harga,” katanya.

Mengambil maklum rungutan sebilangan pengguna berkenaan isu bekalan dan harga bawang sebelum ini, Nanta berkata Kementerian Perdagangan Dalam Negeri dan Hal Ehwal Pengguna (KPDNHEP) bertindak untuk memastikan tiada elemen pencatutan atau tindakan menaikkan harga secara tidak munasabah dalam pasaran termasuk bekalan bawang.

Menurutnya, hasil pemantauan yang dijalankan di seluruh negara dari 18 Mac 2020 sehingga semalam mendapati kedudukan keberadaan bekalan barang keperluan harian seperti bawang berada pada peratusan keberadaan yang semakin stabil dan baik.


Setiap negeri ada kuota penebangan balak – Takiyuddin

PUTRAJAYA, 7 Jan – Setiap negeri mempunyai Catuan Tebangan Tahunan (CTT) bagi pengusahasilan balak setiap tahun, yang ditentukan melalui keputusan Majlis Tanah Negara (MTN), kata Menteri Tenaga dan Sumber Asli Datuk Seri Takiyuddin Hassan.

“Setiap negeri mempunyai kuota (balak) setiap tahun yang ditentukan melalui keputusan Majlis Tanah Negara dipengerusikan perdana menteri dan ahli-ahlinya, semua menteri besar serta ketua menteri,” katanya.

Beliau berkata demikian ketika ditanya mengenai kenyataan Timbalan Menteri Besar Kelantan Datuk Mohd Amar Nik Abdullah bahawa kerajaan negeri tidak mempunyai kuasa menentukan kuota penebangan balak, sebaliknya kegiatan tersebut dilakukan mengikut perkara yang termaktub di bawah Akta Perhutanan Negara 1984.

Katanya beliau juga telah menjawab mengenai perkara itu beberapa kali di Parlimen dan mengetahui setiap negeri mempunyai CTT, yang ditetapkan berdasarkan Kriteria dan Petunjuk Malaysia untuk Pensijilan Pengurusan Hutan (MC&I) sejak 2012 kerana pernah berada dalam exco Kelantan sebelum ini.

Takiyuddin menegaskan kerajaan Malaysia komited di peringkat antarabangsa untuk mengekalkan 50 peratus daripada keluasan tanah negara dilitupi pokok dan kawasan berhutan menjelang 2040.

“Sekarang ini (keluasan tanah) diliputi kawasan berhutan sekitar 55.3 peratus, oleh sebab itu perlu mengawal tebangan hutan ini kerana jika hutan ditebang ia mengambil masa untuk penghutanan semula yang memerlukan tempoh yang panjang,” katanya.- BERNAMA


Proton ‘lama’ pujaan hati pemuda UK

MODEL ‘lama’ kereta Proton Saga amat popular suatu ketika dahulu, lebih-lebih lagi pada awal kemunculannya pada tahun 1985, sememangnya model kereta ini adalah antara yang pernah menjadi fenomena di Malaysia.

Hari ini kita menyaksikan pelbagai kereta berkonsepkan moden memenuhi pasaran global, dan Proton sendiri sudah mengorak langkah dengan mempelbagaikan model varian mengikut kehendak pengguna dan teknologi semasa.

Namun begitu, tidak disangka model Proton Saga lama masih mempunyai peminatnya tersendiri, bukan sahaja di dalam negara, tetapi turut diminati oleh peminat di luar negara.

Semalam di halaman ‘group’ (kumpulan) Facebook bernama ‘Cars You Don’t See Anymore’, seorang ahli kumpulan tersebut, Jon Coupland, telah mengongsikan koleksi Proton Saga yang masih dalam kondisi baik.

Jon yang berasal dari Wakefield, United Kingdom (UK), mengongsikan beberapa keping gambar model Proton Saga dengan kapsyen, “Managed to get out into the garage today and get caught up on a few jobs on the latest addition to my fleet. The 1.3 GLS. Anyone else been tinkering today?”.


Pelajar Kolej Komuniti Melaka bantu baik pulih kenderaan mangsa banjir

MELAKA 5 Jan – Atas dasar keprihatinan di atas musibah yang berlaku, Kolej Komuniti Melaka telah menjalankan misi bantuan pasca banjir ke Pahang, baru-baru ini.

Program yang disertai Pasukan Briged Sukarelawan Kolej Komuniti (BriSK) dan Pasukan Institusi Pertahanan Awam Kolej Komuniti Melaka (PISPA) itu menggerakkan seramai 22 staf dan pelajar kolej berkenaan dalam menggerakkan misi bantuan ke beberapa kampung di sekitar Pahang.

Pelepasan bagi misi bantuan itu telah disempurnakan Pengarah Kolej Komuniti Bukit Beruang Melaka Muhammad Sani Che Idris bersama-sama Pengarah Kolej Komuniti Jasin Mohamad Nazri Ismail.

Pada masa sama, misi bantuan itu turut bergerak ke Kolej Komuniti Bentong bagi menyalurkan sumbangan barangan keperluan asas seperti makanan, kit kebersihan dan makanan.


Kerajaan, PH setuju pindaan Perkara 10 Perlembagaan Persekutuan diperhalusi

KUALA LUMPUR, 11 April – Kerajaan dan Pakatan Harapan (PH) mempersetujui tiga perkara berhubung pindaan Perkara 10 Perlembagaan Persekutuan termasuk memperhalusi berkaitan tafsiran bagi larangan ahli Dewan Rakyat bertukar parti.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata perkara itu dipersetujui pada mesyuarat yang dipengerusikan Perdana Menteri Datuk Seri Ismail Sabri Yaakob pagi ini.

Beliau berkata mesyuarat juga bersetuju dengan cadangan memansuhkan Perkara 48 (6) Perlembagaan Persekutuan, termasuk mana-mana pindaan lain kepada Perlembagaan Persekutuan yang dianggap perlu.

Perkara 48 (6) menyatakan seseorang yang melepaskan keahliannya di Dewan Rakyat hendaklah, bagi tempoh lima tahun bermula dari tarikh pelepasan keahliannya berkuat kuasa, hilang kelayakan untuk menjadi ahli Dewan Rakyat.

“Ketiga adalah menggubal satu rang undang-undang khusus berkaitan larangan ahli Dewan Rakyat bertukar parti dan perkara ini akan dikemuka untuk dibincang dan dipertimbangkan dalam Jawatankuasa Pilihan Khas yang dilantik oleh dewan ini,” katanya ketika membentangkan Rang Undang-Undang Perlembagaan (Pindaan) (No. 3) 2022 di Dewan Rakyat hari ini. -BERNAMA


Warga emas didakwa lakukan amang seksual terhadap dua cucu

SEREMBAN 2 Ogos – Seorang warga emas mengaku tidak bersalah di Mahkamah Sesyen, di sini hari ini atas dua pertuduhan melakukan amang seksual terhadap dua cucu perempuannya.

Lelaki berusia 62 tahun itu didakwa melakukan perbuatan itu ke atas cucunya yang berusia 10 dan lapan tahun dalam sebuah rumah di Felda dekat sini, pada 11 malam antara Ogos hingga September tahun lepas.

Pertuduhan mengikut Seksyen 14 (a) Akta Kesalahan-kesalahan Seksual Terhadap Kanak-kanak 2017 yang memperuntukkan hukuman penjara maksimum 20 tahun dan sebatan, jika sabit kesalahan.

Hakim Diana Md Razali membenarkan tertuduh diikat jamin RM8,000 dengan seorang penjamin serta syarat tambahan tertuduh dilarang mendekati mangsa dan menetapkan 2 Sept untuk sebutan semula kes.


Sebahagian daripada beberapa rumah Orang Asli tertimbus akibat tanah runtuh

IPOH, 17 Nov – Sebahagian daripada beberapa rumah Orang Asli di Kampung Kerawat, Simpang Pulai di sini tertimbus akibat kejadian tanah runtuh petang tadi.

“Kami segera mengerahkan sepasukan anggota dan pegawai daripada Balai Bomba dan Penyelamat Simpang Pulai ke lokasi bagi kerja menyelamat,” katanya dalam kenyataan malam ini.


Dadah bernilai RM932,288 dirampas di N. Sembilan dan Melaka

SEREMBAN 4 Mac. – Polis Negeri Sembilan menumpaskan sindiket dadah dengan penahanan enam individu bersama dadah bernilai RM932,288 dalam tangkapan berasingan di Port Dickson dan Melaka pada 28 Feb dan 1 Mac lepas.

Ketua Polis Negeri Sembilan Datuk Mohamad Mat Yusop berkata suspek yang terdiri lima lelaki dan seorang wanita warga Vietnam berusia lingkungan 35 hingga 54 tahun, ditahan dalam operasi yang dijalankan Jabatan Siasatan Jenayah Narkotik Ibu Pejabat Kontinjen Negeri Sembilan.

“Hasil siasatan mendapati sindiket ini telah beroperasi sejak dua dan tiga bulan lepas dengan menjadikan bilik di sebuah resort di Port Dickson sebagai tempat operasi kegiatan mereka.

“Sindiket dadah ini dipercayai untuk pasaran ke bahagian selatan, pihak polis juga dalam usaha mengesan saki-baki mereka yang terlibat dalam kes ini,” katanya pada sidang media di Ibu Pejabat Polis (IPK) Negeri Sembilan, hari ini.

Memperincikan kes tersebut, beliau berkata pasukan anggota polis Ibu Pejabat Polis Daerah Port Dickson telah menjalankan pemeriksaan terhadap sebuah kereta jenis Volkswagen di Jalan Sua Betong Air Kuning Linggi, pada 28 Februari lepas.

Susulan itu, pihak IPK Negeri Sembilan telah mengambil tindakan dengan membuat serbuan ke sebuah resort di Port Dickson dengan menahan seorang lelaki tempatan dan seorang wanita warganegara Vietnam.

“Pada serbuan itu polis merampas dadah syabu dengan anggaran 23.2 kilogram, ketamin (20g), eramin 5 (1g) dan pil estacy (1g), sepucuk pistol angin tiruan dan sebutir peluru,” katanya.

Beliau berkata jumlah sitaan bagi rampasan seperti kenderaan, wang tunai dan barang kemas dan jam tangan di lokasi tersebut bernilai RM83,835.

Menurutnya lanjutan daripada kejadian itu, pada hari yang sama, pihak polis telah melakukan serbuan di Alor Gajah dan Tanjung Minyak di Melaka dengan menahan tiga lelaki tempatan dan menyita sebuah kereta jenis Proton Wira.

“Polis menahan seorang lelaki tempatan di sebuah rumah di kawasan Taman Mengkuang, Masjid Tanah dan merampas dadah jenis syabu (1.59kg) dan menyita sebuah kereta.

“Kemudian dua lelaki tempatan ditangkap di sebuah rumah di Taman Bertam Perdana dengan merampas dadah jenis syabu (226.4g) dan ketamin (4.9g),” katanya.

Katanya, ujian saringan mendapati kesemua suspek didapati positif dadah jenis methamphetamine selain lima lelaki tersebut mempunyai rekod jenayah lampau bagaimanapun suspek wanita itu tiada rekod kesalahan jenayah.


Asia boleh main peranan terajui dunia yang berbelah pendirian – Ismail Sabri

TOKYO, 26 Mei – Perdana Menteri Datuk Seri Ismail Sabri Yaakob hari ini mengusulkan kepada Persidangan Antarabangsa Mengenai Masa Depan Asia di sini, tiga perkara utama untuk membolehkan Asia memainkan peranan dalam menerajui dunia yang berbelah pendirian.

Berkongsi pandangannya pada persidangan yang juga dikenali sebagai Persidangan Nikkei itu, Ismail Sabri berkara perkara itu adalah Memperkasakan Integrasi Ekonomi Serantau, Mengukuhkan Kerjasama dan Mekanisme Perundingan serta Bermuafakat dalam Menangani Cabaran Perubahan Iklim.

“Ini adalah antara perkara yang boleh diberikan perhatian dalam menawarkan penyelesaian isu sejagat dan pada masa yang sama meningkatkan kerjasama pelbagai hala dalam kalangan negara di Asia,” katanya dalam penampilan sulungnya pada persidangan tahunan dengan tema “Mentakrif Semula Peranan Asia dalam Dunia Yang Berbelah Pendirian” pada tahun ini.

Ismail Sabri berkata perkara utama dalam memperkasakan integrasi ekonomi serantau adalah menumpukan kepada usaha mengukuhkan kemampuan rantau Asia dalam menangani perubahan dalam globalisasi selepas pasca pandemik COVID-19.

Ketika globalisasi kini dalam kemerosotan, beliau menggesa  pembuat dasar dan juga pemimpin perniagaan  di Asia meningkatkan lagi usaha mengukuhkan kerjasama serantau dalam memastikan pertumbuhan ekonomi yang mampan.

Ismail Sabri berkata usaha juga perlu dilakukan untuk menjadikan rantaian bekalan serantau lebih berdaya tahan menerusi sokongan pelaburan infrastruktur digital dan memudah cara usaha untuk membangunkan kapasiti  ke arah meningkatkan rantaian bekalan tempatan.

Pembuat dasar di Asia juga harus menggandakan usaha bagi meningkatkan kemampuan Perusahaan Mikro, Kecil dan Sederhana (PMKS) sebagai antara pemacu utama pertumbuhan dan pembangunan ekonomi  rantau itu, katanya.

Beliau berkata transformasi digital secara besar-besaran dan menyeluruh melibatkan PMKS membolehkan mereka menyertai aktiviti e-perniagaan rentas sempadan secara lebih aktif, setelah pandemik telah menyedarkan usahawan supaya menerima pakai penyelesaian  digital dan teknologi untuk kekal relevan.

Menurutnya,  Asia berada pada kedudukan yang baik kerana menguasai  pasaran e-perdagangan terbesar di dunia, mewakili  57 peratus  atau US$1.1 trilion daripada nilai jualan e-perdagangan dunia pada 2019 dan dijangka mencecah 61 peratus atau US$1.9 trilion menjelang  2024.

Beliau berkata pembuat dasar sama ada swasta atau awam perlu bekerjasama membina jaringan logistik yang mantap, membina infrastruktur pasaran digital berkaitan kewangan dalam rantaian bekalan, dan mempromosi pembangunan teknologi digital inovatif bagi membolehkan PMKS meningkatkan penyertaan dalam aktiviti e-perdagangan rentas sempadan.

Menyentuh kepentingan mengukuhkan kerjasama dan mekanisme perundingan, Ismail Sabri berkata Malaysia mengiktiraf perundingan sebagai penting sama ada di peringkat Asia Tenggara atau pun Malaysia sendiri bagi mencari penyelesaian kepada cabaran bersama atau pertikaian.

Ini  dilakukan melalui mekanisme ASEAN seperti Forum Serantau ASEAN, mesyuarat ASEAN Campur Tiga dan Mesyuarat Menteri Pertahanan ASEAN Plus yang platform berkenaan kekal aktif  dan membuktikan konsep musyawarah boleh dilakukan antara pemimpin dan pihak berkepentingan bagi keselamatan dan keamanan serantau.

Melalui ASEAN, katanya negara anggota mengadakan dialog yang membina, menggalakkan penyelesaian secara damai bagi setiap pertikaian dan memperkukuh kerjasama bagi menangani cabaran global bersama dengan berteraskan kepada kepaksian pada ASEAN.

Ismail Sabri berkata dalam usaha memperkasakan peranan Asia melalui mekanisme kerjasama serantau, ia perlu berhati-hati dalam tindak balas terhadap  isu-isu  sedia ada dan juga yang  baru muncul.

Dalam gesaannya kepada Asia dan rakan kerjasama global untuk bersama-sama bertindak menangani cabaran perubahan iklim, Ismail Sabri pada persidangan itu berkata Asia terutamanya Asia Tenggara merupakan kawasan paling terdedah kepada kesan perubahan iklim

Pada 2021, menurutnya lebih 57 juta penduduknya menjadi mangsa bencana berkaitan perubahan iklim di rantau Asia Pasifik dan menjelang 2050, sebahagian besar Asia diramal berdepan dengan peningkatan suhu, hujan serta gelombang haba yang melampau, yang akan menyebabkan kemusnahan yang dahsyat kepada ekonomi dan masyarakat.

Beliau berkata sudah tiba masanya, pembuat dasar menerima hakikat dan mengakui bahawa perubahan iklim akan mengubah semula usaha yang dilakukan ke arah memelihara keamanan, kemakmuran dan keselamatan serantau.

“Krisis perubahan iklim merupakan isu sejagat dan tiada negara mampu mengendalikannya bersendirian,” katanya bagi negara membangun, ia sangat membimbangkan kerana kos dan kapasiti yang diperlukan untuk mendepaninya akan menghakis sumber untuk mencipta peluang ekonomi kepada rakyat.

Beliau berkata Malaysia komited untuk  bekerjasama dengan negara yang  mempunyai visi untuk menangani isu perubahan iklim, serta menyifatkan idea “Asia Zero Emission Community” yang diilhamkan oleh Perdana Menteri Jepun Fumio Kishida adalah titik permulaan yang baik.

Ismail Sabri berkata bersandarkan kekuatan ekonomi dan pengaruh di peringkat global, rantau Asia berada di tempat yang terbaik untuk mengemudi perubahan, sekali gus membentuk status quo baharu berlandaskan kepada kesedaran sejagat dan keazaman yang jitu.

“Malaysia kekal komited untuk terus maju ke hadapan bersama-sama negara-negara jirannya di Asia, dalam mencari kaedah terbaik dalam menangani cabaran terkini secara lebih bermakna,” katanya.


Status SUKMA 2022 diumum akhir bulan ini

PUTRAJAYA, 11 Dis – Status penganjuran temasya sukan terbesar negara, Sukan Malaysia (SUKMA) 2022 yang dijadual berlangsung di Kuala Lumpur dijangka diumumkan Majlis Sukan Negara (MSN) hujung bulan ini.

Pengarah Majlis Sukan Wilayah Persekutuan (MSWP) Dr Hasnul Faizal Hushin Amri berkata pihaknya akan mengemukakan kertas kerja mengenai penganjuran itu untuk dibentangkan pada mesyuarat Kabinet dalam masa terdekat.

“Sekiranya kita sudah menerima jawapan daripada Kabinet, cadangan itu akan dipanjangkan kepada Jawatankuasa Teknikal, seterusnya Jawatankuasa Tertinggi Sukma akan memutuskan jenis sukan, lokasi dan bajet yang diperlukan.

“Selepas itu, MSN akan mengumumkan perkara itu (perancangan SUKMA) kepada semua negeri dan daripada itu kita akan mula menyusun semula perancangan sedia ada,” katanya kepada pemberita selepas majlis perasmian Simposium Perubatan Ragbi Malaysia di sini hari ini.

Beliau pada masa sama turut memaklumkan cadangan lokasi penganjuran Sukma 2022 adalah di sekitar Kuala Lumpur, Selangor dan Putrajaya namun perkara itu belum disahkan Jawatankuasa Tertinggi SUKMA.

“Kami ada terima maklumat lokasi penganjuran di sekitar Selangor, sebahagian Kuala Lumpur dan sebahagian tempat mungkin di Putrajaya, tetapi lokasi utama akan diadakan di Bukit Jalil,” katanya.

Pada Oktober lepas, Kementerian Belia dan Sukan (KBS) memutuskan SUKMA 2020 di Johor yang sepatutnya berlangsung dari 2 hingga 10 April 2021 ditangguhkan ke 2024.

Mengenai program julung kali hari ini, Pengarah Perubatan dan Kebajikan Ragbi Malaysia Dr Nik Haziman Wan Hamat berkata penganjurannya adalah sebagai platform kepada atlet dan orang ramai didedahkan dengan ilmu pengetahuan perubatan sukan terutamanya ragbi.


Lima ketua Malawakil baharu dapat watikah 20 Jun ini -Saifuddin

PUTRAJAYA, 9 Jun – Lima ketua perwakilan Malaysia (Malawakil) yang baharu termasuk ke Indonesia, Arab Saudi dan Jepun akan menerima watikah pelantikan mereka daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 20 Jun ini.

Menteri Luar Datuk Seri Saifuddin Abdullah berkata baki 24 jawatan ketua Malawakil yang masih kosong, termasuk di Australia dan New Zealand, sedang dalam proses akhir dimuktamadkan.

“Lima ini sudah dapat persetujuan daripada negara tuan rumah,” katanya kepada pemberita selepas menyampaikan ucaptama pada sambutan 50 tahun Jawatankuasa Antarabangsa Palang Merah (ICRC) di Malaysia, di sini, hari ini.

Saifuddin menjelaskan bahawa kekosongan jawatan berkenaan berlaku berikutan faktor persaraan pegawai dan pandemik COVID-19 yang menyebabkan pergerakan pegawai tidak dapat dilaksanakan.

Tambahnya, masalah sama juga dialami oleh negara-negara lain dan ini boleh dilihat apabila sejumlah besar ketua perwakilan asing ke Malaysia menyerahkan watikah pelantikan mereka kepada Yang di-Pertuan Agong baru-baru ini.

“Jarang berlaku sampai 20 lebih (serah watikah)… ini kerana dua tahun juga tak datang yang baharu. Di mana-mana negara sekarang memang sibuk proses menghantar dan menerima watikah kerana tertangguh dua tahun,” katanya.

Media sebelum ini melaporkan bahawa Ketua Pengarah Perkhidmatan Awam (KPPA) Datuk Seri Mohd Shafiq Abdullah berkata Jabatan Perkhidmatan Awam (JPA) sedang berbincang dengan Kementerian Luar untuk membuat pengisian segera 29 jawatan kosong ketua Malawakil.


Sabbaruddin Chik meninggal dunia

KUALA LUMPUR 4 Dis – Bekas Menteri Kebudayaan, Kesenian dan Pelancongan, Tan Sri Sabbaruddin Chik dilaporkan meninggal dunia kira-kira jam 8 malam tadi.

Zamri berkata berkata, Sabbaruddin, 80, dimasukkan ke Pusat Perubatan Universiti Malaya (PPUM) sejak seminggu lalu bagi menjalani kuarantin selepas disahkan positif COVID-19.

“Kami pun sudah memaklumkan berita itu kepada Perdana Menteri, Datuk Seri Ismail Sabri Yaakob yang kini berada di Sarawak,” katanya seperti dipetik Berita Harian.

Selain Menteri Pelancongan, Allahyarham juga pernah menjawat jawatan Timbalan Menteri Kewangan (1982 hingga 1987), selain Pengerusi Amanah Raya Berhad dan Pengerusi Bank Rakyat.


KWSP terima 5.3 juta permohonan pengeluaran khas bernilai RM40.1 bilion setakat 14 April

KUALA LUMPUR, 16 April – Kumpulan Wang Simpanan Pekerja (KWSP) menerima sejumlah 5.3 juta permohonan bernilai RM40.1 bilion di bawah kemudahan Pengeluaran Khas setakat 8 malam, 14 April, 2022.

“Dipecahkan mengikut pengkelasan gaji, ia mewakili 55 peratus ahli B40 yang layak (yang berpendapatan kurang daripada RM1,700), 59 peratus ahli M40 (RM1,701 – RM4,900) dan 39 peratus ahli T20 (berpendapatan melebihi RM4, 900),” katanya sambil menambah sebanyak 29 peratus ahli tidak formal dan tidak aktif juga telah memohon.

KWSP berkata, mengikut kaum, Bumiputera Melayu merangkumi jumlah pemohon tertinggi sebanyak 65 peratus, diikuti Cina pada 12 peratus dan India pada 7 peratus manakala jumlah 17 peratus selebihnya terdiri daripada kaum Bumiputera Sabah dan Sarawak, dan bukan warganegara.

“Berdasarkan maklum balas daripada ahli yang memohon kemudahan ini, tiga sebab utama permohonan termasuklah mengalami pengurangan pendapatan (24 peratus), membantu pasangan atau ahli keluarga yang terjejas kewangan (23 peratus) dan menambah sumber kewangan (14 peratus).

“Manakala tujuan pengeluaran adalah untuk menampung perbelanjaan keperluan asas harian/ bulanan (40 peratus), membayar tunggakan hutang (26 peratus), menambah simpanan/ dana kecemasan (8 peratus) dan membantu ahli keluarga yang terjejas kewangan (7 peratus), dengan 27 peratus selebihnya adalah untuk tujuan lain seperti membayar pendidikan anak-anak, perbelanjaan lain, dan pelaburan,” katanya.

Dana pencen itu berkata ia telah mengambil setiap aspek keselamatan bagi mengelakkan pihak ketiga yang tidak bertanggungjawab atau scammer (penipu dalam talian) daripada membuat permohonan palsu dan menjejaskan simpanan ahli.

“KWSP ingin menasihatkan ahli untuk tidak berkongsi gambar atau dokumen berkaitan Pengeluaran Khas mereka di platform media sosial, dan berhati-hati apabila mengeluarkan wang mereka bagi mengelakkan daripada menjadi mangsa penipuan dan aktiviti scam (penipuan dalam talian).

“KWSP juga mengingatkan ahli untuk mempertimbangkan ketersediaan pendapatan jangka panjang mereka dan hanya mengeluarkan simpanan mereka sekiranya benar-benar perlu, dan membelanjakan wang mereka dengan bijak serta untuk tujuan yang sesuai,” katanya.


Lebih 970,000 populasi kanak-kanak Malaysia terima vaksin COVID-19

KUALA LUMPUR, 5 Mac – Sebanyak 974,355 individu atau 27.4 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 14,943,712 individu atau 63.5 peratus populasi dewasa pula telah menerima dos penggalak COVID-19 dan seramai 22,953,291 atau 97.6 peratus lengkap vaksinasi manakala 23,232,845 atau 98.8 peratus telah menerima sekurang-kurangnya satu dos.

Bagi remaja berusia 12 hingga 17 tahun, sejumlah 2,803,567 individu atau 90.1 peratus daripada kumpulan itu telah melengkapkan vaksinasi mereka manakala 2,900,616 atau 93.2 peratus menerima sekurang-kurangnya satu dos vaksin.

Sebanyak 81,724 dos vaksin telah diberikan semalam melibatkan 23,129 suntikan dos pertama, 1,516 suntikan dos lengkap dan 57,079 suntikan dos penggalak menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 67,600,736 dos.

Sementara itu, menurut portal GitHub Kementerian Kesihatan, 78 kes kematian akibat COVID-19 direkodkan semalam dengan Sabah mencatatkan 15 kes, diikuti Kedah (12), Johor (11), Selangor (10), Pulau Pinang (lapan), Perak (enam), Pahang (empat) dan Terengganu (tiga).

Negeri Sembilan, Sarawak dan Kuala Lumpur pula masing-masing melaporkan dua kes manakala satu kes masing-masing di Kelantan, Melaka dan Perlis. – BERNAMA


Belanjawan 2021: RM7.4 bilion perluas perkhidmatan jalur lebar

KUALA LUMPUR 6 Nov. – Sejumlah RM7.4 bilion akan diperuntuk Suruhanjaya Komunikasi dan Multimedia Malaysia untuk memperluas perkhidmatan jalur lebar bagi tahun hadapan dan 2022, kata Menteri Kewangan Tengku Datuk Seri Zafrul Tengku Abdul Aziz.

Ketika membentangkan Belanjawan 2021 beliau berkata jaringan telekomunikasi kini boleh dianggap sebagai utiliti ketiga, malah dalam suasana norma baharu, perkhidmatan secara maya sudah menjadi kelaziman.

“Pembangunan infrastruktur dan penaiktarafan rangkaian asas telomunikasi adalah perlu bagi menampung keperluan gaya hidup digital,” kata beliau ketika membentangkan belanjawan dengan tema ‘Teguh Kita, Menang Bersama’ di Dewan Rakyat, hari ini.

Tengku Zafrul berkata sebanyak RM500 juta turut akan diperuntuk kerajaan di bawah inisiatif Jalinan Digital Negara (JENDELA) bagi memastikan kesalinghubungan sejumlah 430 sekolah seluruh Malaysia.

Beliau turut mengumumkan sumbangan sebanyak RM150 juta ke dalam Tabung Cerdik oleh syarikat berkaitan kerajaan (GLC) dan syarikat pelaburan berkaitan kerajaan (GLIC) bagi pemberian komputer riba kepada 150 ribu murid di 500 sekolah sebagai projek rintis yang akan diselia Yayasan Hasanah.


Tutup koperasi tidak aktif pilihan terakhir – Mas Ermieyati

LENDU 9 Feb. – Tindakan menutup koperasi tidak aktif oleh Suruhanjaya Koperasi Malaysia (SKM) adalah pilihan terakhir selepas pelbagai usaha memulihkannya gagal.

Timbalan Menteri Pembangunan Usahawan dan Koperasi (MEDAC), Datuk Mas Ermieyati Samsuddin menegaskan, SKM tidak sewenang-wenangnya menghentikan operasi koperasi tidak aktif, sebaliknya berusaha menyelamatkannya.

“Ada koperasi gagal mengadakan mesyuarat agung lapan tahun tetapi berkat kegigihan pegawai SKM memberikan khidmat nasihat dan bimbingan, ia berjaya dihidupkan semula.

“Perniagaan koperasi amat penting bagi membentuk komuniti yang mampu mengawal harga barangan kerana mereka melabur dalam koperasi dan mereka turut menentukan harga barangan dijual,” katanya ketika meninjau operasi pejabat SKM Cawangan Masjid Tanah di pekan Masjid Tanah semalam.

Mas Ermieyati berkata, anggota komuniti di negara ini harus mencontohi komitmen tinggi masyarakat Jepun dan Jerman yang bergiat aktif dalam koperasi, sekali gus menjadi antara masyarakat dunia yang mendominasi pengawalan harga barangan.

“SKM sangat berlembut dalam membantu memastikan perniagaan koperasi di negara kita kekal berdaya saing dengan perniagaan konvensional dan peluang ini harus dimanfaatkan oleh koperasi yang tidak aktif untuk merancakkan semula perniagaan masing-masing,” katanya.

Sementara itu, Mohd Firdaus berkata, SKM negeri berjaya menyelamatkan Koperasi Siswa Universiti Teknikal Malaysia Melaka (UTeM) Berhad dan Koperasi Politeknik Kota Melaka Berhad yang sebelum ini tidak aktif.

Katanya, Koperasi Pegawai Kerajaan Negeri Melaka adalah yang terbaik di negeri ini dan yang ke-43 terbaik di Malaysia berikutan aktiviti memberikan pinjaman kepada ahlinya.


Lawatan PM akan perkukuh hubungan dua hala, kerjasama ekonomi Malaysia-Qatar – Duta

DOHA, 27 Mac – Hubungan dua hala serta kerjasama ekonomi antara Malaysia dan Qatar dijangka diperkukuh lagi menerusi lawatan rasmi tiga hari Perdana Menteri Datuk Seri Ismail Sabri Yaakob ke Qatar bermula hari ini hingga 29 Mac ini.

Duta Besar Malaysia ke Qatar Zamshari Shaharan berkata telah tersedia beberapa mekanisme bagi mencapai kedua-dua objektif itu, yang pertama dengan penubuhan Kedutaan Malaysia di Doha pada 2004 diikuti penubuhan Jawatankuasa Bersama Perdagangan antara Qatar dan Malaysia pada 2018 serta Jawatankuasa Bersama Peringkat Tinggi Malaysia-Qatar pada 2019.

“Mekanisme terkini adalah pertemuan dan perbincangan di peringkat paling tinggi antara Perdana Menteri Datuk Seri Ismail Sabri dan Amir Qatar Sheikh Tamim bin Hamad Al Thani sendiri pada 29 Mac nanti,” katanya kepada media Malaysia di pejabatnya di sini hari ini.

Beliau berkata ketika pertemuan itu nanti, Perdana Menteri dijangka menyampaikan komitmen Malaysia serta mendengar dan mendapatkan maklum balas Qatar untuk meningkatkan hubungan dua hala antara kedua-dua negara ke tahap yang lebih tinggi.

“Malaysia dan Qatar masing-masing ada strategi untuk mengawal penularan COVID-19. Walaupun jumlah kes masih tinggi, program vaksinasi dan pemberian dos penggalak membolehkan pandemik dikekang.

Penganjuran Forum Doha edisi ke 20 pada 26 dan 27 Mac serta Kongres FIFA ke-72 pada 31 Mac adalah bukti kepada kesediaan dan kejayaan Qatar dalam mengekang penularan COVID-19.

Menurut Zamshari, Malaysia perlu memanfaatkan hubungan dengan Qatar kerana negara ini mencatat pertumbuhan ekonomi antara empat dan lima peratus dengan kadar pendapatan per kapita yang paling tinggi di dunia, di samping pembangunan pesat dalam bidang pembinaan sebagai persediaan menganjurkan pertandingan bola sepak Piala Dunia November ini.

“Untuk Piala Dunia sahaja, terdapat satu syarikat Malaysia yang sudah mendapat peluang untuk ubah suai satu daripada stadium yang akan digunakan. Jadi, mungkin ada syarikat-syarikat Malaysia yang boleh cuba teroka bidang lain,” katanya.

Zamshari berkata Qatar adalah rakan dagang penting bagi Malaysia dengan jumlah dagangan antara kedua-dua negara mencapai AS$0.8 bilion pada 2019 namun berkurang kepada AS$0.5 bilion dan AS$0.63 bilion pada 2020 dan 2021 akibat penularan COVID-19.

“Diharap dengan lawatan Perdana Menteri ini, nilai dagang antara kedua-dua negara ini akan kembali ke AS$0.8 bilion atau lebih lagi,” katanya.

Delegasi Malaysia akan turut dianggotai Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Pengerusi Felda Datuk Seri Idris Jusoh.


Agong berkenan serah sumbangan peribadi buat mangsa banjir di PPS Kampung Baru

KUALA LUMPUR, 8 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menyerahkan sumbangan peribadi kepada mangsa banjir yang ditempatkan di pusat pemindahan sementara (PPS) Dewan Kelab Sultan Sulaiman, Kampung Baru, di sini.

Istana Negara menerusi perkongsian di laman Facebook rasminya memaklumkan sumbangan berkenaan disampaikan oleh Juruiring Tentera Darat Baginda, Brigadier Jeneral Datuk Sharizan Wan Chik.


Tulisan terakhir buat Siti Sarah…

Apa lagi dengan keadaan fikiran saya yang sangat berserabut dan buntu ekoran emosi saya benar-benar terkesan sebaik menerima kiriman WhatsApp pada pukul 5.33 pagi memaklumkan pemergian Siti Sarah Raisuddin ke rahmahtullah.

Antara apresiasi orang ramai terhadap Siti Sarah yang sempat dibaca adalah tulisan seorang sahabat saya yang tidak mengenali Allahyarham secara peribadi, namun, benar-benar terkesan dengan berita pemergian penyanyi itu.

Tulis teman saya itu: “Bersinarnya dalam dunia seni. Bersinar lagi bintangnya tatkala kembali kepada Allah SWT. Rupanya namanya sering disebut oleh malaikat tanpa disedari manusia kerana amal kebaikan tanpa batas.”

Lebih membuatkan ramai yang mencemburui pemergian penyanyi yang berjiwa besar itu ialah penutup kehidupannya diiringi pelbagai tanda husnul khatimah iaitu pengakhiran yang baik.

Bahkan saya tertanya-tanya apakah amalan dan kemuliaan yang dilakukan Siti Sarah ketika hayatnya sehinggakan seluruh rakyat Malaysia berkongsi kesedihan dan mengaminkan doa-doa yang indah buat Allahyarham.

Membuka lembaran sejarah silam persahabatan kami tentu sekali akan membawa ingatan saya pada pengalaman berjiran dengan Allahyarham di penempatan AU3, Keramat.

Bersama ayahnya yang juga seorang penyanyi Raisuddin Hamzah, Siti Sarah memperoleh sokongan dan bimbingan daripada individu yang paling tepat untuk menguruskan kerjaya seninya.

Lalu, berkat kerja kerasnya, Allahyarham membuat keputusan membawa keluarganya berpindah ke kediaman yang lebih selesa – daripada pangsapuri tiga bilik di AU3 ke sebuah rumah semi-D di Taman Setiawangsa.

Kebetulan juga ketika itu, pembantu peribadinya, Allahyarham Roslan Agil atau lebih mesra disapa Sari juga menyewa di Taman Setiawangsa dan kediamannya sering menjadi tempat perhimpunan wartawan seperti Joha Ahmad, Rosli Manah, Niezam Abdullah, Huzz, Abie Abdullah dan ramai lagi.

Bahkan rakan-rakan artis seperti Datuk Aznil Nawawi, pelakon Amyza Aznan, Nadia Mustafa serta kenalan dari industri muzik seperti Rouslan Moktar dan isteri Ogy juga sering berhimpun di sana.

Segala kemesraan dan pengalaman bersahabat dengan seorang anak seni yang rendah diri, berjiwa besar dan berperibadi mulia ini masih kekal rapi dalam kotak ingatan saya.

Hanya berjumpa pada acara-acara tertentu. Setiap kami memahami bahawa masing-masing ada keutamaan sendiri, namun, itu tidak pernah mengikis rasa hormat dan ingatan dalam kalangan kami.

Allahyarham Siti Sarah saling tidak tumpah mewarisi sikap arwah ibunya, Noor Aini Mohamad yang begitu taat dan sentiasa di sisi suami ketika susah dan senang. Semua itu kini sudah hilang dari pandangan. Siti Sarah sudah tiada!

Meninggalkan empat zuriat termasuk bayi yang baru dilahirkannya pada Jumaat lalu tentu sekali akan mengundang rasa simpati dan sedih dalam kalangan kita.

Percayalah juga, seberapa banyak pun keyakinan manusia, seramai mana pun yang membacakan kalimah-kalimah suci sebagai ikhtiar, pada akhirnya, Allah SWT jugalah yang memegang nafas manusia.


Projek perintis GTIMP bermula hari ini

BANDAR HILIR 16 Julai- Projek perintis pengangkutan mesra alam dan pintar dibawah Pelan Induk Pelaksanaan Pengangkutan Hijau (GTIMP) dijalankan selama sebulan, bermula hari ini.

EXCO Kerja Raya, Pengangkutan, Kemudahan Awam, Infrastruktur dan Pengurusan Banjir negeri Datuk Rahmad Mariman berkata, GTIMP turut meliputi Pelan Pelaksanaan Rangkaian Bas Hijau (GBNIP) dan Pelan Mobiliti Bersepadu Kawasan Warisan Melaka (MHAIMP).

Beliau berkata, pelan induk ini bertujuan membantu Melaka membangunkan pengangkutan yang mampan dan memulihara warisan budaya di negeri ini selain menyediakan inisiatif bagi mengurangkan kesan sekunder yang tidak diingini disebabkan pembandaran yang pesat.

“Sebagai tempoh percubaan satu bulan bermula hari ini sehingga 19 Ogos depan semua warga Melaka boleh mencuba tetapi perlu memuat naik aplikasi ‘Just Naik’ bagi bas manakala ‘Tryke’ untuk e-skuter dan e-basikal.

“Panorama Sdn Bhd menyediakan empat buah bas dan sebuah daripadanya iaitu bas pelancongan boleh dinaiki secara percuma sepanjang tempoh percubaan ini yang akan melalui antaranya laluan dari Melaka Sentral dan kawasan warisan,” katanya.

Beliau berkata demikian pada sidang media selepas pelancaran Pelan Induk Pengangkutan Hijau Melaka (GTIMP) yang disempurnakan oleh Ketua Menteri Melaka Datuk Seri Utama Sulaiman Md Ali di Muzium Rakyat, hari ini.

Hadir sama, Pesuruhjaya Tinggi British ke Malaysia TYT Charles Hay MVO dan Pegawai Eksekutif PTHM Datuk Wira Dr Abu Bakar Mohamad Diah.

Menurutnya, melalui aplikasi ‘Just Naik’ penumpang yang menggunakan bas akan dapat mengetahui status lokasi dari masa ke semasa sekali gus dapat merancang perjalanan dengan lebih baik.

“Manakala bagi e-skuter dan e-basikal pula ia ditempat di kawasan letak kenderaan di Menara Taming Sari sepanjang projek perintis ini berjalan.

“Selepas tamat tempoh sebulan dan hasilnya berjaya, insiatif ini akan diteruskan oleh itu kita berharap masyarakat akan memanfaatkan inisiatif ini dengan baik sepanjang fasa percubaan,” katanya.


Khidmat bot pelancong Paya Lebar perlu diperbanyakkan

AYER LIMAU 19 Januari – Perkhidmatan bot pelancong di Pusat Ecotourism Paya Lebar perlu diperbanyakkan dalam menarik kehadiran lebih ramai pelancong.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, pihaknya sedang berusaha bagi memastikan perkhidmatan itu menepati kehendak pelancong berikutan pada ketika ini, perkhidmatan itu masih kurang disediakan di jeti yang telah dibina.

Rentetan itu, katanya, usaha menyediakan kursus bagi mendapatkan lesen perkhidmatan bot pelancong sedang diusahakan secara berperingkat dalam memberi limpahan ekonomi kepada penduduk setempat.

“Sebelum ini, seramai 22 nelayan di kawasan ini diberikan pendedahan kursus bagi mendapatkan lesen untuk menyediakan perkhidmatan bot pelancong atau dikenali sebagai ‘Malim’ di kawasan ini.

“Malah program penyerahan bantuan bot ke atas 11 orang nelayan di Dun ini juga telah dilaksanakan dengan nilai sumbangan hampir RM15,000 seorang sebagai langkah awal memperkasakan perkhidmatan ini,” katanya.

Jelas Hameed, kekurangan khidmat bot pelancong yang disediakan di kawasan itu adalah disebabkan rata-rata nelayan di kawasan itu tidak mempunyai lesen khas membawa pelancong, sebaliknya hanya memiliki lesen menangkap ikan.

“Jadi kita berharap agar nelayan dan pihak kita bekerjasama untuk membangunkan Paya Lebar dengan menyediakan lebih banyak perkhidmatan bot pelancong pada masa akan datang dan seterusnya menerima impak limpahan ekonomi dari sektor pelancongan yang sedang dibangunkan kerajaan ini,” katanya.


PRN Sarawak: 10,458 anggota polis, PGA dan pasangan terlibat undi awal, esok

KUCHING, 13 Dis – Seramai 10,458 anggota polis dan Pasukan Gerakan Am (PGA) serta pasangan akan terlibat dengan proses pengundian awal Pilihan Raya Negeri Sarawak ke-12 esok, kata Timbalan Pesuruhjaya Polis Sarawak Datuk Mancha Ata.

Katanya 85 pusat pengundian awal dengan 111 saluran akan dibuka mulai 7.30 pagi hingga 5 petang dengan 5,522 pegawai dan anggota polis ditugaskan untuk mengawal keselamatan serta memastikan proses pengundian awal esok berjalan dengan lancar.

“Pusat mengundi awal terdiri daripada dewan di Ibu Pejabat Polis Kontinjen (IPK) dan Ibu pejabat Daerah (IPD), rumah-rumah persatuan keluarga polis, pusat-pusat sumber, bilik rekreasi, bilik mesyuarat dan juga sekolah-sekolah,” katanya dalam kenyataan hari ini.

Bagi undi pos pula menurutnya, jumlah permohonan bagi pihak polis adalah sebanyak 1,200 dengan 705 telah diluluskan oleh Suruhanjaya Pilihan Raya (SPR).

Mancha berkata pihak polis telah mengeluarkan enam kompaun kepada pihak-pihak yang melanggar Prosedur Operasi Standard (SOP) melibatkan kesalahan-kesalahan di bawah Akta 342 (Peraturan-Peraturan Pencegahan dan Pengawalan Penyakit Berjangkit 2021), dengan kompaun terkumpul berjumlah RM31,000.

Beliau berkata polis telah membuka 39 kertas siasatan bagi tempoh 30 Nov lepas hingga semalam, di samping menerima 1,837 permohonan bagi mendapatkan permit polis untuk berkempen secara fizikal daripada parti serta calon-calon yang bertanding. – BERNAMA


UMNO setuju teruskan persefahaman politik dengan PAS bagi PRN Melaka

Setiausaha Agung UMNO Datuk Seri Ahmad Maslan berkata, antara asas persefahaman dengan PAS berpandukan kepada prinsip PAS menggunakan lambang partinya sendiri.

“Asas persefahaman dengan PAS berpandukan kepada prinsip bahawa PAS menggunakan lambang partinya sendiri selaras dengan semangat dan ketetapan Jawatankuasa Induk Muafakat Nasional dalam Mesyuarat pada 19 Oktober 2020 dan 18 November 2020.

“Ini adalah untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya,” katanya.

Beliau berkata demikian pada sidang media selepas Mesyuarat Khas Majlis Kerja Tertinggi (MKT) UMNO di Pusat Dagangan Dunia (WTC) dipengerusikan Presiden UMNO, Datuk Seri Ahmad Zahid Hamidi, sebentar tadi.

Bagaimanapun, katanya, sekiranya PAS kekal dengan pendirian untuk menggunakan lambang Perikatan Nasional (PN), perkara itu akan dirunding dan dimuktamadkan semula oleh tiga jawatan tertinggi UMNO.


Wan Junaidi optimis RUU Lompat Parti dikuatkuasa September ini

KUALA LUMPUR, 25 Julai – Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar optimis Rang Undang-Undang (RUU) Perlembagaan (Pindaan) 2022 mengenai larangan Ahli Dewan Rakyat bertukar parti dapat dikuatkuaskan mengikut jadual pada September ini.

Beliau berkata RUU itu yang buat pertama kali digubal sendiri Ahli Parlimen kerajaan dan pembangkang menerusi Jawatankuasa Pilihan Khas (JKP) Parlimen yang ditubuhkan sebelum ini amat dinanti-nantikan ramai pihak.

Jelas beliau, Ahli Parlimen yang terlibat menggubal peraturan itu masing-masing mempunyai kepakaran dalam bidang perundangan, malah RUU itu telah melalui banyak proses libat urus bersama Ahli Parlimen dan pihak berkaitan.

“Kita rasa selesa dengan proses penggubalanRUU ini…ia telah melalui banyak proses tapisan. Insya-Allah awal September ini ia dapat dikuatkuasakan,” katanya pada sidang media di Parlimen, hari ini.

Terdahulu, Wan Junaidi mempengerusikan sesi libat urus RUU itu bersama Ahli Parlimen kerajaan di Dewan Banquet Parlimen, manakala sesi sama bersama Ahli Parlimen pembangkang akan berlangsung esok.

Mengenai sesi libat urus itu, Wan Junaidi berkata setakat ini tiada Ahli Parlimen yang menolak intipati RUU itu, malah mereka meminta agar diberikan masa sekurang-kurangnya 10 minit setiap Ahli Parlimen untuk berbahas pada sesi perbahasan, Khamis ini.

“Pada Rabu, saya akan mengusulkan membentangkan laporan Jawatankuasa Pilihan Khas Parlimen dan kemudiannya Perdana Menteri (Datuk Seri Ismail Sabri Yaakob) membentangkan RUU itu,” katanya.

Wan Junaidi berkata usul laporan JKP akan diundi secara majoriti mudah, manakala RUU akan dibuat mengikut peruntukan Perkara 159 Perlembagaan Persekutuan iaitu disokong dengan undi tidak kurang daripada dua pertiga daripada bilangan Ahli Parlimen.


KJ sahkan anggota Kabinet letak jawatan

KUALA LUMPUR 16 Ogos – Barisan Jemaah Kabinet telah menyerahkan surat peletakan jawatan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.

Perkara itu disahkan Menteri Sains, Teknologi, dan Inovasi yang juga Ahli Parlimen Rembau Khairy Jamaluddin menerusi kemas kini di Instagram Story sebentar tadi.


Hilal Ramadan jelas di Tanjung Bidara

TANJUNG BIDARA 22 Mac – Balai Cerap, Kompleks Falak Al-Khawarizmi, mencatat sejarah apabila berjaya mencerap anak bulan hilal Ramadan dengan jelas dan memenuhi kriteria ditetapkan selepas lebih 10 tahun.

Mufti Negeri Melaka Datuk Wira Abdul Halim Tawil berkata, teleskop dan peralatan di kompleks itu berjaya mencerap anak bulan Ramadan pada jam 7.45 malam.

“Hari ini, alhamdulillah memenuhi kriteria yang mana datanya hampir 18 atau 19 jam. Jadi memenuhi kriteria waktu ijtimak dan juga garis lengkung serta ketetapan yang telah ditentukan jawatankuasa rukyah peringkat kebangsaan.

“Ini satu sejarah, kita dapat merakam secara jelas melalui kamera dan teleskop, dengan peralatan yang kita ada. Cerapan dimulakan dari jam 7 hingga 8 malam,” katanya.

Beliau berkata demikian ketika ditemui selepas Majlis Cerapan Rasmi Hilal Ramadan 1444H/2023M Peringkat Negeri Melaka di Kompleks Falak Al-Khawarizmi, Kampung Balik Batu, Tanjung Bidara, Masjid Tanah, di sini, malam ini.

Terdahulu majlis dihadiri Yang di-Pertua Negeri, Tun Seri Setia Mohd Ali Mohd Rustam yang turut meluangkan masa mencerap anak bulan Ramadan.

Mengiringi Tun Mohd Ali adalah Speaker Dewan Undangan Negeri (DUN) Melaka, Datuk Wira Ibrahim Durum, Timbalan Pengerusi Majlis Agama Islam Melaka (MAIM) Datuk Wira Md Rawi Mahmud dan Pengarah Jabatan Agama Islam Melaka (JAIM) Datuk Che Sukri Che Mat.

Hadir sama Ahli Dewan Undangan Negeri (Adun) Kuala Linggi, Rosli Abdullah, Adun Ayer Limau, Datuk Hameed Mytheen Kunju Basheer dan Adun Taboh Naning, Zulkiflee Mohd Zin.

Selain Komplek Falak Al-Khawarizmi, antara lokasi terlibat untuk melihat anak bulan Ramadan adalah di Pontian Kecil, Johor, Kompleks Baitul Hilal Telok Kemang, Port Dickson, Negeri Sembilan, Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam, Selangor.

Lokasi lain untuk melihat anak bulan Ramadan adalah Tingkat 13, Menara Universiti Malaysia Sabah, Kampus Antarabangsa Labuan, Menara Kuala Lumpur, Pusat Konvensyen Antarabangsa Putrajaya serta Menara Pandang, Masjid al-Hussain Kuala Perlis, Perlis.


Dos penggalak diberi berdasarkan perkembangan semasa varian COVID-19 – KKM

KUALA LUMPUR, 29 Jan – Pemberian dos penggalak COVID-19 dilaksanakan berdasarkan perkembangan semasa pemantauan keberkesanan vaksin serta cabaran yang dihadapi dengan kemunculan varian-varian baharu virus itu.

Kementerian Kesihatan (KKM) berkata Program Imunisasi COVID-19 Kebangsaan bagi dos pertama dan kedua masih giat dilaksanakan pada 20 Sept 2021 dengan kadar vaksinasi lengkap bagi penduduk dewasa ketika itu adalah 79.6 peratus, masih belum mencapai sasaran 90 peratus.

Menurut KKM pada masa itu pergerakan rentas negeri masih belum dibenarkan manakala aktiviti keluar masuk negara juga dikawal ketat, selain pemberian dos penggalak secara menyeluruh belum lagi bermula pada September 2021.

“Pemberian (dos penggalak) dilaksanakan secara berperingkat dengan memberikan keutamaan pada ketika itu kepada golongan rentan terdiri daripada warga emas, mereka yang ada komorbiditi dan golongan yang terdedah kepada risiko jangkitan.

Hanya setelah majoriti golongan tersebut telah menerima booster (dos penggalak), barulah vaksinasi booster dibuka kepada populasi awam yang layak,” menurut kenyataan yang dimuat naik di laman Facebook KKM, malam ini.

Kenyataan yang dikeluarkan itu mengulas satu video sidang media Menteri Kesihatan Khairy Jamaluddin selepas beliau meninjau perkhidmatan saringan COVID-19 di KLIA pada 20 Sept 2021 berhubung dos ketiga vaksin COVID-19 yang tular di media sosial.

Khairy dalam sidang media tersebut berkata dos penggalak ketika itu perlu diberi kepada mereka yang berusia 60 tahun ke atas, mempunyai komorbiditi atau “immunocompromised”, manakala tidak digalakkan kepada individu yang sihat.

Kementerian itu turut memaklumkan banyak negara yang menawarkan dos penggalak kepada populasi dewasa mereka seperti United Kingdom, Amerika Syarikat, Thailand, Indonesia, dan Singapura. – BERNAMA


Lesen Lynas akan ditarik, jika tiada PDF

KUALA LUMPUR – Kerajaan menegaskan lesen operasi loji pemprosesan nadir bumi Lynas Malaysia Sdn Bhd (Lynas) akan ditarik balik sekiranya syarikat itu tidak memulakan proses pembangunan Kemudahan Pelupusan Kekal (PDF) dalam tempoh setahun kelulusan lesen.

Menteri Sains, Teknologi dan Inovasi Khairy Jamaluddin berkata sebagai pemegang lesen yang telah diperbaharui selama tiga tahun mulai Mac lalu, Lynas disyaratkan memulakan proses itu pada tahun pertama dari tarikh kelulusan lesen.

“Lesen ini telah diluluskan AELB (Lembaga Perlesenan Tenaga Atom) pada bulan Mac 2020. Sekiranya Lynas tidak dapat memulakan proses pembangunan PDF dalam tempoh satu tahun daripada keputusan untuk dilanjutkan lesen ini dibuat, yakni (pada) Mac 2021, maka lesen itu boleh ditarik balik,” katanya pada sesi soal jawab persidangan Dewan Rakyat, hari ini.

Beliau menjawab soalan tambahan Yeo Bee Yin (PH-Bakri) sama ada kerajaan akan menarik balik lesen Lynas sekiranya tidak mematuhi syarat di bawah Akta Perlesenan Tenaga Atom 1984 (Akta 304).

Terdahulu, menjawab soalan Tan Sri Noh Omar (BN-Tanjong Karang) mengenai perlanjutan tempoh lesen operasi Lynas, Khairy berkata permohonan syarikat itu untuk membaharui lesen yang tamat pada 3 Mac lalu diluluskan AELB selepas mendapati Lynas mematuhi kesemua syarat-syarat tambahan lesen terdahulu.

Selain itu, pemeriksaan yang dijalankan oleh AELB juga menunjukkan bahawa Lynas telah mematuhi semua kehendak peruntukan dan syarat lesen yang dikenakan di bawah Akta 304, katanya.


Warga emas hilang: SAR diperluas tujuh kilometer

Pengarah Operasi Angkatan Pertahanan Awam Malaysia (APM) Daerah Seremban Left Mohd Ghazali Abd Rahim berkata pencarian yang tertumpu di kawasan hutan itu turut membabitkan lebih 50 anggota termasuk APM, bomba, polis dan penduduk sekitar serta empat ekor anjing pengesan (K9).

“Kita dah mulakan pencarian sejak awal pagi tadi dan akan teruskan hingga petang, kalau tak jumpa juga lepas 72 jam kita akan serahkan kepada polis untuk tindakan lanjut,” katanya kepada Bernama di lokasi kejadian di sini hari ini.

Sementara itu, cucu wanita terbabit, K. Shirikumaran, 28, yang mengikuti operasi berkenaan sejak hari pertama berkata neneknya itu hanya mempunyai sakit pada bahagian kaki akibat jatuh sebelum ini, namun tidak mempunyai sebarang masalah kesihatan lain.

Shirikumaran berkata ia merupakan kejadian kedua wanita itu dilaporkan hilang dengan insiden pertama hilang selama tiga hari pada 2006, namun berjaya ditemukan dalam keadaan baik di Linggi, Port Dickson oleh saudaranya.

“Nenek saya memang sudah biasa dengan kawasan ini dan dia pun menetap di sini sejak kecil, lebih kurang 50 ekor lembu sudah ditemukan sehari nenek dilaporkan hilang tapi dia pula masih tak jumpa,” katanya dan menambah neneknya tinggal berdua bersama datuk di rumah.

Terdahulu, dalam kejadian kira-kira pukul 11 pagi pada 31 Jan lepas, warga emas A. Sivapaki, 74, dilaporkan tidak pulang selepas menguruskan lembu ternakannya di ladang kelapa sawit berhampiran rumahnya. – BERNAMA